219 positif, 16 kluster babitkan jemaah umrah

KUALA LUMPUR, 8 Jamadilakhir 1443H, Selasa – Sebanyak 16 kluster COVID-19 melibatkan jemaah umrah yang pulang dari Arab Saudi telah dikesan bagi tempoh 25 November lepas hingga hari ini dengan tujuh kluster daripadanya melibatkan kes indeks disahkan varian Omicron.

Ketua Pengarah Kesihatan Tan Sri Dr Noor Hisham Abdullah berkata, enam kluster melibatkan kes indeks Presumptive Omicron (berkemungkinan) yang sedang menunggu keputusan jujukan genom penuh (WGS), dan tiga kluster melibatkan kes indeks positif COVID-19 bukan varian Omicron.

Beliau berkata, punca penularan disebabkan oleh aktiviti semasa melaksanakan umrah yang tidak mematuhi prosedur operasi standard (SOP) kerana tiada amalan penjarakan fizikal, tiada kewajiban pemakaian pelitup muka, serta melibatkan jemaah umrah yang datang dari seluruh pelusuk dunia.

“Selain itu, semasa dikuarantin di rumah selepas pulang dari mengerjakan umrah, terdapat aktiviti yang tidak mematuhi SOP seperti adanya aktiviti kunjung-mengunjung, menziarahi jemaah atau keluarga yang baru pulang dari tanah suci, serta lain-lain lagi.

“Situasi peningkatan kes daripada kluster jemaah umrah yang dilaporkan ini dianggap serius dan membimbangkan kerana berlaku dalam tempoh masa yang singkat serta penularan daripada kes jangkitan import kepada keluarga berlaku dengan cepat,” katanya dalam kenyataan, hari ini.

Dr Noor Hisham berkata, sebanyak 456 individu dalam kluster jemaah umrah itu telah disaring dan didapati 219 kes positif yang menjadikan kadar positif sebanyak 48 peratus.

Jelasnya, kesemua 219 kes tersebut dalam kategori satu dan dua, dan sehingga kini tiada kes yang menerima rawatan di Unit Rawatan Rapi (ICU), serta tiada kematian yang dilaporkan daripada kluster jemaah umrah ini.

Sementara itu, beliau berkata, kumulatif kes sembuh COVID-19 di negara ini kini berjumlah 2,720,399 kes selepas 2,977 lagi kes sembuh direkodkan sehingga 12 tengah hari ini, manakala kes baharu pula sebanyak 3,175, menjadikan jumlah kumulatif kes COVID-19 kini 2,792,035.

Dr Noor Hisham turut memaklumkan, sebanyak 99 kes baharu varian yang membimbangkan (VOC) telah dilaporkan sejak 3 Jan lepas sehingga semalam dengan 91 kes baharu varian Delta dan lapan kes baharu varian Omicron. – Bernama


Aktivis ISMA Kuantan meninggal dunia

BANGI, 27 Muharram 1442H, Selasa – Gerakan Islam, Ikatan Muslimin Malaysia (ISMA) merakamkam ucapan takziah kepada keluarga Tuan Haji Amirudin Ahmad yang meninggal dunia awal pagi tadi.

Tuan Amiruddin sebelum ini adalah Ahli Lembaga Pengarah Koperasi Bina Ummah ISMA Kuantan – juga pengasas Akademi Ikatan Al Makmur Berhad dan AJK Pembangunan Maahad Akademi Tahfiz Indera Mahkota (MAATIM).

“Sama-sama kita berdoa semoga roh beliau dirahmati dan diberkati Allah. Semoga ditempatkan bersama orang-orang yang soleh.

“Kepada kaum keluarga Allahyarham, ISMA mengucapkan takziah dan dapat bersabar dengan takdir Allah ini,” kata ISMA dalam satu kenyataan.

Difahamkan, jenazah Allahyarham akan diurus dan disolatkan di Masjid Sungai Isap Jam 10.30 pagi ini. Jenazah akan dikebumikan di tanah perkuburan Bukit Rangin pada 11 pagi.


Hamas seru rakyat Palestin bangkit, protes serangan Israel

GAZA/RAMALLAH, 27 Rabiulawal 1445H, Jumaat – Pergerakan Hamas – yang memerintah Semenanjung Gaza – menggesa rakyat Palestin bangkit hari ini sebagai protes terhadap pengeboman Israel ke atas wilayah itu.

Hamas menggesa rakyat Palestin berarak ke Masjid Al-Aqsa di Baitulmaqdis Timur dan bertempur dengan tentera pengganas Israel di Tebing Barat yang diduduki.

Israel telah menggempur Gaza dengan serangan udara dan tembakan artileri sebagai serangan balas terhadap Hamas minggu ini.

Lebih 1,500 rakyat Palestin terkorban dalam serangan itu.

Menurut pegawai Palestin, konflik Gaza mencetuskan semula ketegangan di Timur Baitulmaqdis dan Tebing Barat, di mana tentera Israel telah membunuh sekurang-kurangnya 34 rakyat Palestin ketika pertempuran sejak serangan Hamas pada Sabtu lalu.

Dalam satu kenyataan yang menggesa ‘mobilisasi umum’, Hamas menggesa rakyat Palestin untuk mengadakan protes di perkarangan Masjid Al-Aqsa – salah satu tapak suci paling tidak menentu di Timur Tengah – dan berada di sana sepanjang Jumaat.

Masjid Al-Aqsa adalah tapak ketiga paling suci dalam Islam dan juga tempat paling suci bagi orang Yahudi – yang dikenali sebagai Temple Mount.

Pertempuran di perkarangan itu membantu mencetuskan perang Israel-Gaza selama 11 hari pada Mei 2021.

Hamas turut menggesa rakyat Palestin di Tebing Barat untuk ‘berdemonstrasi, menggerakkan serta bertempur’ dengan tentera dan penceroboh Israel.

Tentera Israel, yang berbalas serangan sejak beberapa hari kebelakangan ini dengan pejuang di sempadan utaranya di Syria dan Lubnan tidak mempunyai sebarang komen segera. – Agensi


Jemaah umrah meninggal dunia di KLIA

PUTRAJAYA, 4 Zulkaedah 1443H, Sabtu – Seorang jemaah umrah wanita yang baharu pulang dari Tanah Suci meninggal dunia di Lapangan Terbang Antarabangsa Kuala Lumpur (KLIA) semalam, dipercayai akibat komplikasi darah tinggi.

Ketua Polis Daerah KLIA, ACP Imran Abd Rahman ketika dihubungi Bernama berkata, pihaknya mendapat maklumat mengenai kejadian itu pada 1.10 tengah hari semalam.

Kejadian berlaku di laluan Gate 12 KLIA untuk pesawat MH8021.

Beliau berkata, pemeriksaan fizikal terhadap wanita berusia 53 tahun itu mendapati tiada kesan mencurigakan dan berdasarkan maklumat, wanita berkenaan menghidap penyakit darah tinggi.

“Jenazah wanita itu dihantar ke Hospital Serdang dengan diiringi pihak Kementerian Kesihatan (KKM) KLIA kira-kira 2.30 petang,” katanya.

Tular menerusi media sosial wanita berkenaan didakwa pengsan dan rebah sejurus keluar dari pintu pesawat dan disahkan meninggal dunia di lokasi kejadian oleh pasukan perubatan. – Bernama


Syor lebih banyak produk pertanian dihantar ke Afghanistan

BEIJING, 10 Rabiulakhir 1443H, Isnin – Diplomat Afghanistan di Bejing menggesa China menghantar lebih banyak produk pertanian ke Afghanistan dalam usaha meredakan krisis kemanusian di negara itu.

Duta Javid Qaem berkata, banyak peraturan fleksibel dari pihak China bagi membantu menghantar bantuan termasuk produk pertanian.

Beliau turut menggesa China memperluaskan penghantaran barangan melalui udara yang kembali beroperasi minggu lalu.

“Ini apa yang kami harapkan daripada China kerana negara itu memiliki pasaran perdagangan yang sangat baik,” katanya.

Cadangan berkenaan dibuat ketika Afghanistan kini bersedia memasuki musim sejuk tidak lama lagi.

China sebelum ini berjanji memberikan 200 juta yuan kira-kira (AS$30 juta) bagi membantu Aghanistan, termasuk bekalan makanan dan vaksin COVID-19.

Namun jumlah yang akan diberikan itu mungkin tidak mencukupi seperti yang dirancangkan program Pertubuhan Bangsa-Bangsa Bersatu (PBB) berikutan kira-kira 23 juta penduduk negara itu yang terjejas musim sejuk.

“Kami sangat memerlukan bantuan yang akan digunakan rakyat Aghanistan tidak lama lagi.

“Kami juga rayu masyarakat dunia supaya tidak sekadar pandai menabur janji semata-mata tanpa menghulurkan bantuan kepada Afghanistan,” katanya. – Agensi


Ujian kesan COVID-19 beberapa kumpulan pengembara digugurkan: Khairy

KUALA LUMPUR, 29 Ramadan 1443H, Ahad – Keperluan pengujian pengesanan COVID-19 sebelum berlepas ke Malaysia dan semasa ketibaan digugurkan bermula hari ini bagi beberapa kumpulan pengembara, kata Menteri Kesihatan Khairy Jamaluddin.

Dalam satu kenyataan hari ini, beliau berkata, ia termasuk pengembara berusia 18 tahun dan ke atas yang telah lengkap vaksinasi dan pengembara berusia 17 tahun dan ke bawah tanpa mengira status vaksinasi.

Selain itu, katanya pengembara yang mempunyai sejarah jangkitan COVID-19 dalam tempoh enam ke 60 hari dari tarikh sembuh sebelum berlepas ke Malaysia tanpa mengira status vaksinasi juga terkecuali.

Bagi pengembara berusia 18 tahun dan ke atas tanpa status vaksinasi lengkap, Khairy berkata mereka perlu melakukan ujian prapelepasan dua hari sebelum berlepas ke Malaysia menggunakan RT-PCR atau RTK-Ag profesional.

Menurutnya, pengembara kategori tersebut juga harus menjalani ujian pengesanan COVID-19 dalam tempoh 24 jam selepas ketibaan menggunakan RTK antigen dengan penyeliaan pengamal perubatan swasta yang berdaftar dengan Majlis Perubatan Malaysia (MMC) sama ada secara fizikal atau maya.

“Sekiranya keputusan pengujian COVID-19 adalah negatif pengembara perlu menjalani kuarantin wajib selama lima hari di tempat penginapan termasuk rumah, menjalani RT-PCR pada hari keempat atau RTK antigen dengan penyeliaan pengamal perubatan swasta yang berdaftar dengan MMC sama ada secara fizikal atau maya pada hari kelima.

“Pelepasan kuarantin pada hari kelima boleh diberikan jika keputusan ujian RT-PCR hari keempat atau RTK-Antigen hari kelima adalah negatif. Sekiranya keputusan ujian COVID-19 adalah positif, pengembara akan diurus mengikut pengurusan kes positif sedia ada,” katanya.

Sementara itu, katanya, mana-mana pengembara yang dikesan bergejala semasa berada di Pintu Masuk Antarabangsa (PMA) Negara akan diarahkan menjalani ujian saringan COVID-19 menggunakan RTK Antigen dengan penyeliaan pengamal perubatan sama ada secara fizikal atau maya.

Pada asa sama, katanya semua pengembara masih perlu mengemukakan Traveller’s Card yang dipaparkan dalam aplikasi MySejahtera semasa ketibaan di PMA. – Bernama


Krisis kewangan punca UNRWA tak dapat bantu pelarian Palestin

BEIRUT, 29 Muharram 1442H, Khamis – Agensi Kerja dan Bantuan Pelarian Palestin (UNRWA) mengalami krisis kewangan yang teruk sehingga terpaksa menghentikan beberapa perkhidmatan dan bantuan kepada lebih dari lima juta pelarian Palestin.

Ketua agensi itu, Philippe Lazzarini dalam satu wawancara bersama The Associated Press (AP) di Beirut pada Rabu memberi amaran bahawa, faktor penularan wabak COVID-19, kemerosotan ekonomi di Lubnan dan defisit besar dalam anggaran dana UNRWA adalah antara punca bantuan dihentikan kepada pelarian Palestin.

UNRWA ditubuhkan pada 1949 selepas 700,000 penduduk Palestin dipaksa meninggalkan negara mereka oleh tentera Zionis untuk mewujudkan negara Israel.

UNRWA juga membantu lebih dua juta penduduk Gaza yang menderita akibat sekatan rejim Zionis sejak 10 tahun lalu.

Agensi itu menyediakan perkhidmatan pendidikan, penjagaan kesihatan, makanan dan sebagainya kepada 5.8 juta pelarian Palestin di Tebing Barat, Gaza, Jordan, Syria dan Lubnan.

Krisis kewangan UNRWA turut berlaku disebabkan kehilangan dana daripada penderma terbesar negara pembuli, Amerika Syarikat (AS) pada tahun 2018.

AS memberikan AS$360 juta kepada UNRWA pada 2017, AS$60 juta pada tahun 2018, manakala tiada dana diberi pada tahun ini.

Presiden AS Donald Trump pada Januari 2018 menegaskan bahawa rakyat Palestin perlu kembali ke rundingan damai dengan Israel bagi menerima wang bantuan AS.

Semenjak itu, Trump memulakan rancangan yang menguntungkan Israel namun ditolak oleh rakyat Palestin.

UNRWA melaporkan sebanyak 6,876 kes COVID-19 yang telah disahkan dalam kalangan pelarian Palestin, yang kebanyakan di Tebing Barat, dimana kira-kira 5,000 kes telah dikesan.

Lubnan menempatkan puluhan ribu rakyat Palestin dan merekodkan 430 kes COVID-19 di kem pelarian. -Agensi


‘Wanita Waja Negara Sejahtera’ tema Hari Wanita Kebangsaan 2020

KUALA LUMPUR, 6 Muharram 1442H, Selasa – Sambutan Hari Wanita Kebangsaan tahun ini bertemakan ‘Wanita Waja Negara Sejahtera’ bersesuaian dengan semangat serta pengorbanan golongan wanita terutamanya ketika berhadapan dengan pandemik COVID-19.

Kementerian Pembangunan Wanita, Keluarga dan Masyarakat (KPWKM) dalam kenyataan berkata golongan itu juga adalah tonggak kepada kejayaan pematuhan Perintah Kawalan Pergerakan (PKP), sama ada penglibatan secara langsung sebagai barisan hadapan mahupun tanggungjawab dalam institusi keluarga.

Kementerian itu berkata tema itu dipilih bagi memberi inspirasi kepada golongan wanita selain meningkatkan kesedaran masyarakat mengenai keupayaan wanita dalam pembentukan keluarga, perpaduan dan pembangunan masyarakat serta negara.

Menyedari peranan wanita dalam pembangunan negara daripada segi ekonomi dan kesejahteraan negara, KPWKM turut menyeru masyarakat bersama bergerak dan menyokong usaha kerajaan dalam memperkasa wanita melalui pelbagai pendekatan. – Bernama


COVID-19: Pengembara dari negara lapor virus VOC wajib jalani kuarantin 14 hari

KUALA LUMPUR, 12 Ramadan 1442H, Sabtu – Pengembara yang baru tiba dari negara yang melaporkan penularan virus COVID-19 Varian Yang Membimbangkan (VOC) jenis baharu perlu menjalani tempoh kuarantin wajib yang dipanjangkan kepada 14 hari berbanding 10 hari sebelum ini.

Menteri Kanan (Keselamatan) Datuk Seri Ismail Sabri Yaakob berkata arahan itu sebagai langkah berjaga-jaga bagi mengelakkan penularan VOC jenis baharu di Malaysia memandangkan ada dalam kalangan varian itu telahpun dikesan di Malaysia, misalnya varian B.1.351 atau South African variant.

“Melihat kepada perkembangan pelaporan beberapa jenis VOC baharu lagi di banyak negara luar, adalah dikhuatiri varian ini kemungkinan boleh dibawa masuk oleh pengembara yang mengembara ke Malaysia.

“VOC ini boleh menyebabkan penularan jangkitan berlaku dengan pantas, jangkitan dengan gejala teruk dan komplikasi, kurang keberkesanan perlindungan yang diberikan oleh vaksin serta kesukaran mengesan jangkitan melalui ujian makmal tertentu,” katanya dalam kenyataan hari ini.

Selain itu, Ismail Sabri berkata pengembara juga perlu menjalani ujian pengesanan jangkitan COVID-19 tiga hari sebelum tarikh berlepas, menjalani perintah pengawasan dan pemerhatian (kuarantin) di stesen kuarantin serta mematuhi prosedur operasi standard (SOP) yang masih berkuat kuasa di Malaysia.

Beliau berkata berdasarkan laporan Pertubuhan Kesihatan Sedunia (WHO), terdapat tiga jenis varian yang membimbangkan iaitu B.1.351 yang mula dilaporkan di Afrika Selatan, B.1.1.7 dari United Kingdom; dan B.1.1.28 atau P1 dari Brazil dan Jepun. – Bernama


Rasuah punca pemimpin rosak, tak amanah

Oleh Siti Hafidah Abd Ghaffar

BANGI, 27 Zulhijjah 1442H, Jumaat – Semua pihak perlu memandang serius kebimbangan Sultan Sharafuddin Idris Shah Al-Haj berhubung kes rasuah bagi menjamin perjalanan pentadbiran yang amanah dan bertanggungjawab.

Sultan Selangor sebelum ini meminta Suruhanjaya Pencegahan Rasuah Malaysia (SPRM) tidak melayan sebarang penangguhan perbicaraan membabitkan kes rasuah, terutamanya di negeri itu.

Baginda berharap SPRM dapat melakukan siasatan yang telus dan teliti, supaya pelaku yang dihadapkan ke mahkamah tidak terlepas dengan mudah.

Baginda turut menyasarkan supaya gejala rasuah di Selangor dibanteras sepenuhnya supaya ia tidak menjadi masalah yang lebih besar yang boleh memudaratkan generasi masa hadapan serta merosakkan masyarakat.

Menghargai keprihatinan baginda terhadap isu rakyat, pemerhati politik, Ustaz Sharipudin Abdul Kadir berkata, gejala rasuah bukan sahaja boleh merosakkan pentadbiran bahkan boleh melumpuhkan negara keseluruhannya.

Dalam hal politik, ia boleh melahirkan pemimpin yang rosak dan tidak amanah, sementara melibatkan ekonomi, ekonomi negara mungkin lumpuh.

“Begitu juga dalam sektor lain. Bila rasuah sudah menjadi darah daging dalam sektor tersebut, ketidakadilan dan penyelewengan akan berlaku sewenang-wenangnya.

“Sepatutnya mereka yang terlibat dengan rasuah perlu dibicarakan secepat mungkin supaya mereka cepat dihukum.

“Selagi belum dibicarakan pelbagai kesempatan mereka akan guna untuk menutup kes mereka,” dakwanya ketika dihubungi Ismaweb.net hari ini.

Pada masa sama, Ustaz Sharipudin bimbang pihak berkenaan masih bebas melakukan sebarang tindakan untuk membebaskan diri.

Tanpa menyebut mana-mana pihak, beliau mendakwa, mereka juga masih mempunyai kuasa kerana belum dijatuhkan hukuman.


Dana Yayasan Akalbudi RM65 juta bukan hasil aktiviti haram: Ahmad Zahid

KUALA LUMPUR, 27 Zulkaedah 1443H, Isnin — Datuk Seri Dr Ahmad Zahid Hamidi memberitahu Mahkamah Tinggi hari ini bahawa dana Yayasan Akalbudi (YAB) berjumlah RM65 juta yang didakwa diterimanya dan dipindahkan ke akaun simpanan tetap sebuah firma guaman bukan hasil wang haram.

Bekas Timbalan Perdana Menteri itu, sebaliknya berkata dana RM65 juta melalui cek itu adalah hasil sumbangan daripada individu dan badan korporat bagi tujuan amal jariah.

“Saya menegaskan bahawa dana tersebut adalah bukan hasil daripada aktiviti haram yang didefinisikan di bawah Akta AMLA,” katanya semasa membacakan pernyataan saksi semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit dana milik YAB.

Katanya, beliau juga tidak pernah mengarahkan mana-mana peguam atau pekerja termasuk kerani V. Sothilechmy daripada Tetuan Lewis & Co untuk mendepositkan wang tersebut ke dalam akaun simpanan tetap.

Katanya, Sothilechmy telah mengesahkan di mahkamah bahawa beliau (Sothilechmy) mendapat arahan daripada peguam B.Muralidharan untuk memasukkan dana-dana tersebut ke dalam akaun simpanan tetap.

“Semasa saya melantik Tetuan Lewis & Co untuk menguruskan dana Yayasan Akalbudi, Muralidharan pernah memberitahu saya bahawa akan menguruskan dana itu dengan membuka akaun simpanan tetap supaya yayasan itu dapat memperoleh kadar faedah. Muralidharan juga memberitahu saya bahawa beliau perlu berbuat demikian berdasarkan undang-undang,” katanya.

Mengenai dana YAB berjumlah RM5.9 juta, Ahli Parlimen Bagan Datuk itu berkata, beliau tidak pernah memberi arahan kepada Muralidharan untuk membuat pembayaran bagi pembelian dua lot tanah banglo di Country Height, Kajang, menggunakan akaun simpanan tetap.

Beliau berkata, dana Yayasan Akalbudi dikendalikan oleh Muralidharan menggunakan budi bicara tunggal peguam itu sepenuhnya.

“Muralidharan sebagai seorang yang mempunyai kawalan kendalian ke atas dana Yayasan Akalbudi mempunyai pengetahuan tentang transaksi keluar masuk wang dalam akaun pelanggan dan Muralidharan mempunyai budi bicara tunggal untuk menentukan berapa banyak jumlah dana yang perlu dimasukkan ke dalam akaun simpanan tetap,” katanya.

Ahmad Zahid  juga berkata pengeluaran RM5.9 juta daripada akaun simpanan tetap oleh Muralidharan bagi tujuan pembayaran dua lot tanah untuk dijadikan pusat pengajian al-Quran bagi golongan yang akan bersara  dan juga pelajar tahfiz  dan ia bukan wang daripada hasil aktiviti haram.

Selain itu, Ahmad Zahid berkata, beliau tidak pernah mengarahkan pengurup wang, Omar Ali Abdullah untuk menukarkan wang tunai berjumlah RM 7,511,250.20 kepada 35 keping cek.

“Seingat saya, apabila Omar Ali dipanggil untuk memberi keterangan di mahkamah, beliau sendiri menyatakan bahawa beliau telah mengambil inisiatif sendiri untuk menukarkan wang tunai sumbangan tersebut kepada cek.

“Semasa saya berjumpa dengan Omar Ali untuk berbincang berkenaan mendepositkan wang tunai ke dalam akaun pelanggan Tetuan Lewis & Co, Omar Ali telah memberitahu saya bahawa beliau akan menggunakan inisiatif beliau sendiri untuk menukarkan wang tunai tersebut kepada beberapa cek,” katanya.

Ahmad Zahid berkata, beliau tidak mempunyai apa-apa kaitan berkenaan penukaran wang tunai kepada cek itu.

“Oleh itu, saya ingin menegaskan bahawa sumber wang tunai yang diuruskan oleh Omar Ali merupakan sumbangan dan derma daripada Yayasan Al-Bukhary dan bukan wang hasil daripada aktiviti haram,” katanya.

Perbicaraan di hadapan Hakim Datuk Collin Lawrence Sequerah bersambung esok. – Bernama


Jepun sedia terima pelarian serangan Russia di Ukraine

TOKYO, 29 Rejab 1443H, Khamis – Jepun merancang untuk menerima pelarian Ukraine dalam masa terdekat, lapor Agensi Berita Kyodo memetik Perdana Menteri Fumio Kishida pada Rabu ketika Tokyo meningkatkan sokongan kemanusiaannya.

Kerajaan terlebih dahulu akan membenarkan pelarian Ukraine yang mempunyai saudara atau kenalan di Jepun. Tetapi turut membuka pintunya kepada mereka yang lain, memandangkan situasi kemanusiaan yang semakin buruk, kata Kishida.

“Jepun akan menerima pelarian dari Ukraine ke negara ketiga sebagai menunjukkan solidariti kami bersama rakyat Ukraine,” kata Kishida kepada pemberita selepas panggilan telefon dengan pemimpin Jerman dan Poland.

“Keadaan di Ukraine sangat tegang, dan pelarian semakin ramai. Kami sedang membuat persiapan untuk menghadapi situasi ini secepat mungkin,” katanya.

Jepun telah pun mengurangkan kawalan sempadan yang dilaksanakannya ketika pandemik COVID-19, namun masih mengekalkan bilangan ketibaan pengembara dari luar negara sebanyak 5,000 orang sehari, termasuk warganegaranya.

Namun, pelarian Ukraine tidak termasuk dalam had harian itu, kata Kishida.

Menurut Pejabat Pesuruhjaya Tinggi Pertubuhan Bangsa-Bangsa Bersatu untuk Pelarian, serangan Russia ke atas Ukraine memaksa lebih 870,000 orang meninggalkan negara Eropah Timur itu.

Poland adalah antara negara jiran yang menerima pelarian itu. Semasa perbincangan telefon mereka, Kishida memberitahu Perdana Menteri Poland Mateusz Morawiecki mengenai rancangan Jepun.

Pemimpin dari Amerika Syarikat (AS), Kesatuan Eropah (EU) dan Jepun juga bersetuju untuk membantu Ukraine dan pelariannya serta memastikan Russia bertanggungjawab ke atas tindakannya.

Jepun turut berikrar memberi bantuan kemanusiaan bernilai U$100 juta kepada Ukraine melalui organisasi antarabangsa.

Tindakan agresif Russia mencetuskan bantahan antarabangsa dan mendorong beberapa negara menyatakan sokongan mereka terhadap kedaulatan dan integriti wilayah Ukraine, dengan kuasa besar bersama-sama mengenakan sekatan ekonomi ke atas Russia.

Menurut media Russia, rundingan pusingan kedua Russia-Ukraine dirancang pada Rabu malam. – Bernama


Anwar beri amaran terakhir kepada pihak main isu 3R

KUALA LUMPUR, 23 Zulhijjah 1444H, Rabu – Perdana Menteri Datuk Seri Anwar Ibrahim memberi amaran terakhir kepada mana-mana pihak supaya tidak mengeksploitasi isu 3R dengan menyentuh kaum, agama dan institusi diraja yang boleh memecah-belahkan negara.

Beliau berkata, pemantauan tanpa berkecuali akan dilakukan oleh Suruhanjaya Komunikasi dan Multimedia serta Polis Diraja Malaysia.

“Ini amaran terakhir daripada kerajaan sebab saya selaku Perdana Menteri tidak ada pilihan kerana desakan dalam kalangan ahli fikir dan untuk pertahankan keselamatan negara. Ini mengatasi kepentingan.

“Orang-orang tertentu merasakan kedudukan mereka itu terlalu tinggi dan hebat tidak mungkin terdakwa ataupun tercabar.

“Negara tidak boleh begitu, kita tidak boleh pandang dan pilih kedudukan pangkat, keturunan atau kekayaan,” katanya kepada pemberita selepas mempengerusikan mesyuarat Majlis Perundingan Pimpinan Kerajaan Perpaduan di Pusat Dagangan Dunia Kuala Lumpur malam tadi.

Anwar berkata, negara tidak akan kekal stabil sekiranya perkara tersebut dibiar dilakukan oleh pihak yang terdesak dan sanggup berbuat apa sahaja hanya untuk mempertahan kuasa atau mencari pengaruh baharu. – Bernama


Tentera Israel tahan Gabenor Baitulmaqdis

BAITULMAQDIS, 3 Ramadan 1443H, Selasa – Tentera Israel pada Selasa menahan Gabenor Baitulmaqdis Adnan Ghaith, menurut kenyataan pejabat gabenor.

“Gabenor ditahan di rumahnya di bandar Silwan, Baitulmaqdis Timur, lapor Agensi Anadolu.

Polis Israel tidak menjelaskan sebab penahanan itu.

Sejak beberapa tahun lalu, tentera Israel sering menahan Ghaith dan melarang beliau memasuki Tebing Barat. – Bernama


Akses pendidikan di Afghanistan cetus kebimbangan

KUALA LUMPUR, 3 Safar 1443H, Jumaat – Menteri Luar Qatar Sheikh Mohammed Abdulrahman Al-Thani berkata akses terhadap pendidikan di Afghanistan menjadi tumpuan utama Qatar dalam usaha menyokong golongan muda di negara itu.

Beliau berkata demikian ketika berucap sempena sambutan International Day to Protect Education from Attack Pertubuhan Bangsa-Bangsa Bersatu (PBB) bertemakan “Protect Education for Sustainable Peace” yang diadakan secara maya pada Khamis.

Sheikh Mohammed berkata Qatar terus bekerjasama dengan sekutu antarabangsa bagi melindungi orang awam di Afghanistan serta menyediakan laluan keluar yang selamat untuk ke Doha dan selainnya.

“Seramai 111 pelajar perempuan Afghanistan yang mengikuti pengajian di Kabul di bawah tajaan Qatar boleh ke Doha.

“Anggota pasukan robotik Afghanistan juga berada di Qatar. Mereka diterbangkan dari Kabul ke Doha dengan bantuan Qatar. Mereka akan diberi peluang melanjutkan pengajian dalam reka cipta robotik,” katanya.

Terdapat kebimbangan mengenai hak rakyat Afghanistan, termasuk akses kepada pendidikan sejak kembalinya Taliban selepas pengunduran tentera Amerika Syarikat pada Ogos.

Ketika pemerintahan Taliban pada 1996 hingga 2001, wanita dan remaja dilarang melakukan banyak perkara, termasuk bekerja dan ke sekolah.

Sementara itu, Setiausaha Agung PBB António Guterres dalam majlis yang sama menggesa semua pihak menyokong Deklarasi Sekolah Selamat (Safe Schools Declaration) sempena sambutan Hari Antarabangsa itu pada Khamis.

Guterres mengesahkan sebanyak 111 negara telah menyokong deklarasi tersebut yang turut menggariskan langkah perlu diambil kerajaan bagi melindungi sekolah dan pembelajaran.

Beliau berkata antara 2015 hingga 2020, gabungan global melindungi pendidikan daripada serangan melaporkan lebih 13,000 serangan yang dilakukan ke atas institusi pendidikan atau penggunaan kemudahan pendidikan untuk kegunaan ketenteraan.

“Ancaman ini tidak berkurang, dan peristiwa mengerikan di Afghanistan menjadi bukti. Ini bukan sekadar angka, tetapi melibatkan masa depan beribu-ribu individu, suatu kerugian yang sukar dihitung.

Guterres menggesa sokongan global terhadap kerja-kerja dilakukan bahagian pendidikan di bawah agensi UNICEF, yang bertungkus lumus bekerja untuk melindungi sektor pendidikan, pelajar, guru dan sekolah di beberapa kawasan berbahaya seluruh dunia. – Bernama


Sumber sahkan Hamas setuju pulih hubungan dengan rejim Syria

GAZA, 28 Zulkaedah 1443H, Selasa – Pegawai kanan Pergerakan Perjuangan Islam Palestin (Hamas) mengesahkan laporan bahawa gerakan Islam itu dalam usaha memulihkan hubungan dengan rejim Syria.

Ketua Pejabat Perhubungan Arab dan Islam pergerakan itu, Khalil Al-Haya, memberitahu akhbar Lubnan Al-Akhbar hari ini bahawa Hamas ‘meluluskan’ langkah tersebut.

“Terdapat perbincangan dalam Hamas di dalam dan luar negara mengenai pemulihan hubungan dengan Syria.

“Hasilnya ia telah dipersetujui,” kata Khalil.

Beliau bagaimanapun tidak memberikan sebarang butiran lanjut.

Sumber Palestin mendedahkan minggu lalu bahawa Hamas dan rejim Syria dalam proses membuka lembaran baharu dan memulihkan hubungan antara mereka selepas 10 tahun tegang.

Sumber itu, yang enggan dikenali berkata, “Kedua-dua pihak bersetuju untuk membuka semula saluran komunikasi dan menjalankan dialog yang serius ke arah itu”.

Beliau menegaskan bahawa ‘usaha pengantaraan’ itu telah dibuat oleh pimpinan Hizbullah Lubnan sejak beberapa bulan lalu.

Sumber itu menambah bahawa keputusan Hamas adalah ‘sebulat suara’.

Dari 1999 hingga 2012 kepimpinan Hamas berpusat di ibu negara Syria. Ia meninggalkan Damsyik berikutan tercetusnya revolusi Syria menentang rejim Assad. – Agensi


MCA letak calon lepasan UEC tak faham bahasa Melayu?

BANGI, 3 Rabiulakhir 1443H, Isnin – Ramai meluahkan rasa terkejut apabila melihat calon dari parti komponen Barisan Nasional (BN), MCA bagi Pilihan Raya Negeri (PRN) Melaka untuk kerusi Dewan Undangan Negeri (DUN) Kesidang, Leong Hui Ying, 29, tidak boleh menjawab soalan yang diutarakan dalam bahasa kebangsaan.

Dalam sebuah video yang tular di laman sosial Facebook, Hui Ying dilihat tergagap untuk menjawab soalan yang diajukan oleh para wartawan berkenaan tema BN pada PRN kali ini iaitu ‘Kestabilan Demi Kesejahteraan’.

Salah seorang wartawan pada mulanya menanyakan soalan dalam bahasa Inggeris, kemudian menterjemahkan soalannya ke bahasa Melayu untuk mendapat komen Hui Ying berkenaan tema BN itu dan sama ada beliau mampu untuk membawa kestabilan politik di Melaka.

Dia turut disoal mengenai pandangannya sebagai calon muda untuk bersaing dengan senior politik.

Bagaimanapun, Hui Ying dilihat teragak-agak memberikan jawapannya, sehingga perlu mendapatkan bantuan daripada orang lain untuk memberikannya idea jawapan.

Hui Ying yang merupakan lepasan Ijazah Sarjana Muda Komunikasi Pertuturan (Shih Hsin University, Taiwan) itu akhirnya secara ringkas menjawab ‘I will try my best’ setelah dibantu.

Berdasarkan maklumat diperoleh Ismaweb.net, Hui Ying merupakan lulusan Sekolah Menengah Persendirian Cina (SMPC) – Pay Fong High School – yang mengambil Sijil Peperiksaan Bersama (UEC) tidak diiktiraf di Malaysia, sebelum melanjutkan pelajaran di Taiwan.

Dalam video balas terbaharu, Hui Ying menafikan dakwaan dia tidak pandai berbahasa Melayu.

“Saya tahu bahasa Melayu. Anak Melaka. Memang tahu bahasa Melayu. Saya harapkan sokonganlah, dan akan berbuat baik,” katanya.

Dia juga meminta agar penduduk DUN Kesidang tidak salah faham terhadap isu itu dan meminta mereka mengundinya.

Hui Ying akan berdepan calon Perikatan Nasional (PN) dari Gerakan, Patrick Ng Chin Kae dan calon Pakatan Harapan (PH), yang juga penyandang kerusi DUN Kesidang, Allex Seah Shoo Chin.


Cuba bunuh sejarah Palestin, MJTS kutuk pengeboman pejabat media di Gaza

BANGI, 5 Syawal 1442H, Isnin – Persatuan Pengajar Kewartawanan Malaysia (MJTS) mengutuk sekeras-kerasnya pengeboman yang memusnahkan bangunan ibu pejabat memuatkan pejabat media Al-Jazeera dan Associated Press (AP) di Menara Al-Jalaa, Gaza, baru-baru ini.

Presiden MJTS, Prof Datuk Dr Ahmad Murad Merican berkata, tindakan itu bukan sahaja menafikan liputan berita dan komentar mengenai penindasan serta penjajahan Israel ke atas warga Palestin, malah turut menyekat penyaluran maklumat berkaitan isu sama.

“Tindakan pengeboman itu sebenarnya adalah serangan terhadap institusi dan profesion kewartawanan terhadap peranan dan tanggungjawab wartawanan dan media sebagai tukang cerita dan tukang catat peristiwa dalam masyarakat dan tamadun.

“Ia juga menandakan pembunuhan maklumat dan sejarah Palestin,” katanya dalam satu kenyataan hari ini.

Terdahulu, negara pengganas Israel memusnahkan pejabat media antarabangsa di Gaza termasuk milik Al Jazeera dan AP pada Sabtu, selepas memberi amaran sejam sebelum itu.

Pada masa sama, Prof Ahmad Murad berkata, sekiranya negara ini tidak dapat mengalahkan Israel dengan senjata, maka mereka perlu dikalahkan melalui naratif.

Beliau berkata, kuasa naratif boleh mentafsir dan melurus semula sejarah, di mana bukan sahaja media yang memainkan peranan, sebaliknya ianya adalah tanggungjawab semua pertubuhan media.

Malah, katanya, sekolah-sekolah kewartawanan juga berperanan dalam membentuk konsep, pendekatan dan mengajar selain menyedarkan pelajar mereka mengenai penggunaan bahasa, makna, konteks serta ungkapan yang betul.

Tambahnya, sekolah kewartawanan juga perlu sensitif akan penggunaan bahasa dan maksud yang disampaikan oleh bahasa penjajahan atau imperialisme.

“Sekolah kewartawanan memainkan peranan kritikal dalam merubah naratif penjajahan Palestin dengan menyah-jajah (de-colonise) bahasa yang digunakan. Malah penubuhan sekolah-sekolah kewartawanan awal di Malaysia pada awal tahun 1970an berlatarbelakangkan beberapa peristiwa termasuk Perang Dingin dan pertempuran Arab-Israel 1967 di Sinai dan Golan, serta Perang Yom Kippur Oktober 1973 yang melibatkan Israel menentang gabungan negara Arab yang dipimpin oleh Mesir dan Syria.

“Keadaan tersebut telah mempengaruhi korpus pengajian kewartawanan seperti yang diajar di Malaysia. Dan ini adalah satu gejala yang mesti dinyahkan dari pendekatan silibus kewartawanan di Malaysia.

“Naratif melalui liputan peristiwa itu mencorak kefahaman dunia. Dan menanamkan ideologi objektiviti dan seimbang dalam liputan berita. Ini mesti disemak semula dalam pengajian di sekolah-sekolah kewartawanan, terutama sekali untuk kursus Liputan Berita dan Kewartawanan Antarabangsa,” jelasnya.

Prof Ahmad Murad berkata, pihaknya turut menggesa semua naratif mengenai Palestin yang diterbitkan oleh media Malaysia mesti merujuk secara eksplisit atau implisit kepada trauma Hari Nakba pada tahun 1948.

Hari Nakba adalah peristiwa di mana warga Palestin dihalau dari tanah air mereka dan sehingga kini, rakyat Palestin dijajah, ditindas dan diperlakukan sebagai binatang selama 73 tahun di bumi sendiri.

“Inilah ibu kepada segala ekstremisme moden yang diamalkan oleh Israel.

“Wartawan mesti ingat bahawa kepada Israel, orang-orang Palestin tidak wujud dan tidak pernah wujud. Naratif yang mereka utarakan dan yang sedang dikawal oleh mereka ialah sebelum bangsa Yahudi datang dan bermastautin di bumi Palestin, tidak ada orang yang tinggal di sana. Mereka menggunakan doktrin terra nullius (tanah yang tidak ada penghuni).

“MJTS juga mengambil berat sikap dan pendirian siaran berita dalam bahasa Mandarin yang tidak selari dengan jalur pemikiran tersebut; serta akan menegur mana-mana media yang menyimpang dari segi naratif,” katanya.


PRN Johor: Pengundi hadir ke pusat pengundian lebih awal untuk mengundi

JOHOR BAHRU, 9 Syaaban 1443H, Sabtu – Para pengundi di negeri ini mengambil kesempatan keadaan cuaca cerah dan baik di seluruh negeri untuk hadir ke pusat-pusat pengundian lebih awal bagi menunaikan tanggungjawab pada Pilihan Raya Negeri (PRN) Johor, hari ini.

Para pengundi kelihatan bersemangat dan tiba seawal 7 pagi dan sudah pun beratur sebelum pusat pengundian dibuka tepat, 8 pagi.

Dua bekas Menteri Besar Johor, Datuk Seri Mohamed Khaled Nordin dan Datuk Dr Sahruddin Jamal adalah antara yang terawal keluar mengundi hari ini.

Mohamed Khaled yang juga Naib Presiden UMNO mengundi bagi kerusi Dewan Undangan Negeri (DUN) Permas di Sekolah Kebangsaan (SK) Taman Rinting 1, Pasir Gudang di sini, manakala Dr Sahruddin yang juga calon Perikatan Nasional (PN) DUN Bukit Kepong mengundi di Sekolah Jenis Kebangsaan Cina Lenga, Pagoh di Muar.

Mohamed Khaled sebelum ini pernah bertanding di kerusi DUN Permas dan memenanginya pada Pilihan Raya Umum ke-13 (PRU13) tetapi tewas pada PRU14.

Turut selesai menjalankan tanggungjawab sebagai pengundi ialah calon paling tua pada PRN Johor kali ini iaitu Tosrin Jarvanthi, 71, dari PN yang bertanding di DUN Bukit Permai yang mengundi di pusat mengundi SK Sinar Bahagia, Felda Taib Andak di Kulai.

Calon Barisan Nasional (BN) DUN Layang-Layang, Datuk Ab Mutalip Abd Rahim pula mengundi di Pusat Mengundi Sekolah Kebangsaan (SK) LKTP Layang-Layang di Simpang Renggam.

Sebanyak 1,021 pusat mengundi dibuka untuk proses pengundian hari ini.

Sebanyak 2,539,606 pengundi biasa daripada 2,597,742 pengundi berdaftar layak untuk menunaikan tanggungjawab mereka hari ini.

Pada PRN Johor kali ini, seramai 239 calon daripada 15 parti politik akan bertanding merebut 56 kerusi Dewan Undangan Negeri (DUN). – Bernama


Serangan dron Afghanistan: Keluarga tuntut keadilan, gesa AS hukum pelaku

KABUL, 12 Safar 1443H, Ahad – Permohonan maaf sahaja tidak cukup, demikian tegas ahli keluarga mangsa yang terbunuh dalam serangan dron di ibu negara Afghanistan bulan lalu, yang membunuh 10 orang termasuk tujuh kanak-kanak.

Sehari selepas insiden, tentera Amerika Syarikat (AS) mengakui bahawa serangan yang dilakukan adalah satu kesilapan, konon pihaknya menyasarkan militan ISIS-K.

Aimal Ahmadi, yang anak perempuannya berusia tiga tahun, Malika terbunuh pada 29 Ogos, ketika peluru berpandu api AS menghentam kereta abangnya, mendesak Washington menyiasat siapa yang menembak dron tersebut dalam serangan Kabul.

“Saya kehilangan 10 anggota keluarga saya,  Saya tuntut keadilan dari AS dan organisasi lain.

“Kami tidak bersalah, kami tidak melakukan kesalahan,” tegasnya.

AS mengakui ia adalah serangan yang membunuh orang awam – bagaimanapun tidak akan ada kesan atau tindakan terhadap mereka yang membenarkan atau melaksanakannya.

Wartawan al-Jazeera, Osama Bin Javaid yang mengunjungi lokasi serangan, memberitahu kenangan kanak-kanak, termasuk mainan mereka, dapat dilihat berselerak.

“Anggota keluarga memberitahu bahawa mereka mahu menuntut pampasan daripada AS. Mereka mahukan keadilan bagi ahli keluarga mereka dan jika boleh mereka yang tinggal di sini mahu meninggalkan Afghanistan.

“Di sini, di tempat ini, ada kematian, penderitaan dan kenangan. Mereka berusaha untuk membina semula kehidupan mereka dalam keadaan huru hara di Afghanistan dan apa yang terjadi pada keluarga mereka,” katanya.

Bercakap kepada agensi berita The Associated Press, Ahmadi berkata, AS harus menghukum anggota tentera yang bertanggungjawab atas serangan tersebut.

“Tidak cukup sekadar mendapat permohonan maaf. AS perlu mencari orang yang melakukan serangan itu,” kata Ahmadi.

Sebelum serangan itu, tentera AS mengesyaki sebuah kenderaan Toyota putih yang berlegar di kawasan lapangan terbang selama lapan jam dan melihat beberapa individu membawa masuk barangan ke dalam kenderaan itu yang disangka bahan letupan.

Risikan oleh akhbar New York Times mendapati ia sebenarnya adalah air minuman.

Akibat salah selidik, AS menembak peluru berpandunya ke kenderaan dipandu Zemerai Ahmadi, 37, itu ketika ia memasuki jalan rumahnya dan pada waktu itu juga, anak-anaknya sedang berlari untuk menyambut Zemerai.

Zemerai bersama lapan anak dan seorang saudaranya terbunuh akibat serangan itu.

Semalam, Komander tentera AS, Jeneral Kenneth McKenzie mengakui serangan dilancarkan pada bulan lalu itu satu kesilapan.

Kata McKenzie, serangan berkenaan menyasarkan pengganas Daesh selepas pihak perisikan menerima maklumat kumpulan terbabit mahu melancarkan serangan di lapangan terbang Kabul, pada 29 Ogos lalu.

“Serangan itu satu kesilapan yang tragik,” kata McKenzie kepada pemberita selepas siasatan berakhir sambil menambah kerajaan mengkaji pampasan setimpal yang patut dihulurkan kepada keluarga mangsa terbunuh.

Sementara itu, Setiausaha Pertahanan AS, Lloyd Austin turut memohon maaf terhadap keluarga mangsa yang terkorban dalam serangan berkenaan.

Austin turut mengesahkan lelaki Afghanistan yang terkorban dalam serangan itu, Ezmarai Ahmadi, tiada kaitan dengan Daesh sebaliknya adalah petugas kumpulan bantuan AS. – Agensi


3 kontena daging sejuk beku ‘bercampur aduk’ dirampas

PUTRAJAYA, 25 Jamadilakhir 1442H, Ahad – Pihak berkuasa menyita tiga kontena daging, dipercayai diseludup, dalam serbuan ke atas sebuah gudang sejuk beku di Puchong, Selangor tiga hari lalu.

Menurut kenyataan Jabatan Perkhidmatan Kuarantin dan Pemeriksaan Malaysia (MAQIS), serbuan pada 5 Februari itu dijalankan secara bersama polis dan pihak berkuasa lain.

“Hasil pemeriksaan dan maklumat awal yang dijalankan, sumber daging yang ditemukan itu bercampur aduk daripada abattoir (rumah sembelih) yang tidak diluluskan oleh kerajaan,” demikian menurut kenyataan itu.

Menurut MAQIS, siasatan dijalankan menurut Seksyen 11 dan Seksyen 15 Akta Perkhidmatan Kuarantin dan Pemeriksaan Malaysia 2011.

“Perbuatan mengimport keluaran pertanian tanpa permit, lesen atau perakuan adalah satu kesalahan di bawah seksyen 11(1) Akta Perkhidmatan Kuarantin dan Pemeriksaan Malaysia 2011 dan jika disabitkan kesalahan boleh didenda tidak melebihi RM100,000 atau penjara tidak melebihi enam tahun atau kedua-duanya menurut Seksyen 11(3) akta sama,” kata MAQIS.

Jabatan itu turut memberi jaminan akan sentiasa memperkemas kerjasama strategik dengan agensi lain bagi memastikan kawalan import komoditi pertanian, khususnya daging, dapat diperkukuhkan lagi.

MAQIS komited dalam memastikan isu melibatkan aspek halal, keselamatan makanan, kawalan penyakit dan risiko kemasukan perosak berbahaya yang boleh mengancam industri pertanian dan penternakan negara dapat dibendung serta dikawal, demikian menurut kenyataan itu. – Bernama


Suami jangan ‘unboxing’ isteri

1. TELAH menjadi trend terkini pula di TikTok, pasangan pengantin baru menjalankan upacara “unboxing isteri”. Akhbar Kosmo melaporkan: “Video yang dimuat naik itu memaparkan pengantin lelaki akan membantu membukakan tudung pengantin perempuan dengan menanggalkan setiap aksesori yang terdapat pada bahagian kepala pengantin terlebih dahulu.”

Link berita: https://www.kosmo.com.my/2022/01/09/netizen-kecam-trend-unboxing-pengantin/

2. Upacara ini adalah bercanggah dengan prinsip Islam secara asasnya. Rasulullah memerintahkan para suami agar memelihara kehormatan dan penampilan para isteri sekalipun di hadapan seorang lelaki yang buta.

3. Perhatikan bagaimana Rasulullah memerintahkan isteri Baginda agar memakai hijab sekalipun di hadapan seorang yang buta. Saranan ini diucapkan kepada Saidatina Ummu Salamah dan Saidatina Maimunah apabila datang seorang buta ke rumah Baginda. Kata Rasulullah:

احْتَجِبَا مِنْهُ، فَقُلْتُ: يَا رَسُولَ اللهِ أَلَيْسَ هُوَ أَعْمَى لاَ يُبْصِرُنَا وَلاَ يَعْرِفُنَا؟ فَقَالَ رَسُولُ اللهِ: أَفَعَمْيَاوَانِ أَنْتُمَا أَلَسْتُمَا تُبْصِرَانِهِ

“Hendaklah kamu berdua memakai hijab.” Lalu isteri Baginda berkata: “Bukankah dia seorang yang buta wahai Rasulullah? Dan dia tidak boleh melihat kami.” Lalu Rasulullah menjelaskan: Bukankah kamu berdua boleh melihat dia? (HR al-Tirmizi)

4. Apa yang lebih membimbangkan sekiranya video upacara sebegini menjadi perhatian kepada anak-anak muda yang masih bersekolah sehingga mereka terkeliru dalam merasakan perbuatan tersebut boleh dipraktikkan yang berpotensi menjadi budaya.

5. Atau perbuatan tersebut diikuti pula oleh pasangan suami isteri lain yang turut mendedahkan aksi mesra mereka. Bukankah kita tidak mahu menjadi pencetus kepada kemungkaran. Sabda Rasulullah:

وَمَن سَنَّ في الإسْلَامِ سُنَّةً سَيِّئَةً، كانَ عليه وِزْرُهَا وَوِزْرُ مَن عَمِلَ بهَا مِن بَعْدِهِ

“Dan barangsiapa yang melakukan perlakuan jahat di dalam Islam, sehingga diikuti oleh orang lain, maka dia beroleh dosa dan menanggung dosa mereka yang melakukan perbuatan tersebut.” (HR Muslim).

7. Malah, istilah “unboxing” ini juga tidak layak untuk digunakan pada isteri yang bukan material atau barangan semata-mata. Nasihat ini hanyalah berpandukan kepada al-Quran dan Sunnah Rasulullah demi kebaikan sesama muslim.

Semoga Allah membimbing kita.

Dr Ahmad Sanusi Azmi


Pejabat nafi Tun Abdullah meninggal dunia

KUALA LUMPUR, 6 Zulkaedah 1442H, Khamis – Pejabat Tun Abdullah Ahmad Badawi hari ini menafikan maklumat tular yang mendakwa bekas perdana menteri kelima itu meninggal dunia pagi tadi.

Menurut kenyataan pejabat itu, Tun Abdullah atau lebih mesra dipanggil “Pak Lah”, berada dalam keadaan sihat walafiat di samping keluarga.

“Pejabat akan mengambil tindakan undang-undang terhadap mereka yang menyebarkan berita palsu. Pihak pengurusan berharap masyarakat dapat memastikan dahulu kesahihan daripada pihak yang berautoriti sebelum menyebarkan apa-apa berita bagi mengelakkan kekeliruan,” demikian menurut kenyataan itu.

Dakwaan mengenai Abdullah meninggal dunia itu dipercayai dimuat naik seorang individu, menerusi media sosial hari ini dan kemudian tular. -Bernama


Polis terima tiga laporan nama, kad pengenalan diguna individu lain untuk mengundi

ALOR SETAR, 25 Muharam 1445H, Sabtu – Polis menerima tiga laporan berkaitan nama dan kad pengenalan digunakan individu lain untuk mengundi pada Pilihan Raya Negeri (PRN) di Kedah, setakat ini.

Ketua Polis Kedah, Datuk Fisol Salleh berkata, dua laporan berkenaan diterima di daerah Kulim manakala satu laporan di daerah Kuala Muda.

Beliau berkata dua wanita tidak berpuas hati apabila dimaklumkan petugas Suruhanjaya Pilihan Raya (SPR) bahawa namanya telah ditanda untuk mengundi menyebabkan mereka tidak dapat menunaikan tanggungjawab itu, masing-masing berlaku di Kulim dan Kuala Muda.

“Kes lain di Kulim pula melibatkan seorang lelaki yang mendakwa namanya telah digunakan oleh orang lain untuk mengundi,” katanya pada sidang media di Ibu Pejabat Polis Kontinjen (IPK) Kedah di sini hari ini.

Beliau berkata, pihak polis telah membuka kertas siasatan di bawah Seksyen 7 Akta Kesalahan Pilihan Raya 1954 bagi ketiga-tiga kes berkenaan.

Dalam pada itu, Fisol berkata pihaknya juga mengesan satu video tular menerusi media sosial tentang seorang wanita yang tidak berpuas hati apabila petugas SPR membantu suaminya yang merupakan Orang Kurang Upaya (OKU) menanda kertas undi di pusat mengundi di Pendang.

“Wanita yang merupakan isteri kepada lelaki itu mendakwa petugas SPR telah menanda pada kertas undi tidak sepertimana yang dikehendaki suaminya. Bagaimanapun, setakat ini, polis masih belum menerima sebarang laporan berhubung kejadian daripada wanita atau petugas SPR yang terlibat,” katanya.

Berkenaan satu lagi video tular berkaitan bas yang didakwa membawa “pengundi hantu” di daerah Kuala Muda, Fisol menjelaskan dakwaan itu tidak benar sama sekali kerana bas-bas yang ditularkan itu ialah bas yang disewa oleh pihak polis untuk membawa petugas polis di sekitar daerah berkenaan.

Beliau berkata pihaknya telah menyewa 34 bas dari Kuala Lumpur dan Kedah untuk membawa petugas-petugas polis yang ditugaskan menjaga keselamatan dan kelancaran proses PRN sepanjang pilihan raya kali ini.

Sementara itu, Fisol menasihati orang ramai terutamanya penyokong parti politik di Kedah supaya tidak mengadakan sebarang aktiviti konvoi bermula petang ini sehingga malam nanti bagi mengelakkan kesesakan lalu lintas.

“Kalau hendak sambut kemenangan parti politik mereka pun jangan sehingga menyusahkan dan mengganggu ketenteraman awam,” katanya.

Sementara itu, di KUALA LUMPUR, polis menerima dua laporan berkaitan nama dan kad pengenalan digunakan individu lain untuk mengundi pada PRN di Sungai Buloh, Selangor hari ini.

Ketua Polis Daerah Sungai Buloh, Supt Shafa’aton Abu Bakar berkata, dua wanita terbabit tidak berpuas hati apabila tidak dapat mengundi di Sekolah Menengah Subang Bestari dan Sekolah Kebangsaan Bandar Baru Sungai Buloh selepas dimaklumkan petugas SPR nama mereka telah ditandakan mengundi.

Katanya, laporan pertama dibuat pada 1.12 tengah hari oleh seorang guru wanita berusia 53 tahun dan laporan kedua membabitkan seorang suri rumah wanita berusia 44 tahun yang dibuat pada 3.59 petang.

“Kita membuka dua kertas siasatan berhubung kejadian ini dan kes disiasat mengikut Seksyen 7 Akta Kesalahan Pilihan Raya 1954,” katanya dalam kenyataan hari ini.

Terdahulu, tular menerusi media sosial seorang wanita mendakwa kad pengenalannya telah digunakan untuk mengundi di sebuah sekolah menengah di Sungai Buloh. – Bernama


Keputusan tidak rasmi GPS bentuk kerajaan di Sarawak

KUCHING, 13 Jamadilawal 1443H, Sabtu – Gabungan Parti Sarawak (GPS) secara tidak rasmi telah berjaya memenangi 42 kerusi Dewan Undangan Negeri (DUN) dalam Pilihan Raya Negeri ke-12 (PRN12), jumlah kerusi minimum untuk membentuk kerajaan negeri.

Setakat pukul 7.35 malam tadi, 42 kerusi dimenangi pakatan itu termasuklah di kerusi DUN Gedong yang ditandingi Ketua Menteri yang juga Pengerusi GPS Tan Sri Abang Johari Tun Openg.

Kedua-dua Timbalan Ketua Menteri Sarawak Datuk Amar Awang Tengah Ali Hasan dan Datuk Amar Douglas Uggah Embas turut memenangi kerusi mereka di Bukit Sari dan Bukit Saban.

Penyandang bagi kerusi DUN Pantai Damai Datuk Dr Abdul Rahman Junaidi dan DUN Samariang Datuk Sharifah Hasidah Sayeed Aman Ghazali; berjaya mengekalkan kerusi masing-masing.

GPS terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

PRN Sarawak kali ini menyaksikan 13 pertandingan tiga penjuru, 33 empat penjuru, 24 lima penjuru, tujuh pertembungan enam penjuru, satu persaingan lapan penjuru dan empat satu lawan satu.

GPS meletakkan 82 calon diikuti Parti Bumi Kenyalang (PBK) (73), Parti Sarawak Bersatu (PSB) (70), Parti Keadilan Rakyat (PKR) (28), DAP (26), Parti Aspirasi Rakyat Sarawak (Aspirasi) (15), Parti Bansa Dayak Sarawak Baru (PBDSB) (11), Parti Amanah Negara (Amanah) (lapan), Parti Sedar Rakyat Sarawak (Sedar) (lima) dan PAS (1).

Tiga puluh calon Bebas turut bertanding pada PRN ini. – Bernama


Fahmi pertahan tuduhan dihadapi Sanusi tiada kaitan kerajaan

KUALA LUMPUR, 1 Muharam 1445H, Rabu – Kenyataan yang dibuat Menteri Besar Kedah, Datuk Seri Muhammad Sanusi Md Nor mempunyai kecenderungan untuk membangkitkan perasaan tidak setia terhadap mana-mana raja, kata Menteri Komunikasi dan Digital Fahmi Fadzil.

Justeru, katanya pertuduhan yang dihadapi Muhammad Sanusi tiada kaitan dengan kerajaan.

Beliau berkata demikian menerusi catatan di Facebook, di sini hari ini sebagai membalas kenyataan Pengarah Pilihan Raya Perikatan Nasional itu di media semalam, kononnya pertuduhan keatasnya petunjuk kerajaan dalam ketakutan.

Semalam, Muhammad Sanusi, 48,  mengaku tidak bersalah di dua Mahkamah Sesyen Selayang atas dua pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, minggu lepas.

Kedua-dua pertuduhan dikemukakan mengikut Seksyen 4(1)(a) Akta Hasutan 1948 dan boleh dihukum mengikut Seksyen 4(1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan. – Bernama


Usaha berterusan pelihara Lembah Lenggong warisan khazanah negara

LENGGONG, 16 Rabiulakhir 1445H, Selasa – Diiktiraf sebagai Tapak Warisan Dunia oleh Pertubuhan Pendidikan, Sains dan Kebudayaan Bangsa-Bangsa Bersatu (UNESCO), semestinya Lembah Lenggong terus dipelihara sebagai warisan arkeologi negara yang tiada tolok banding nilainya.

Pelbagai artifak sejarah ditemui di tapak yang kini diketahui kawasan tempat tinggal manusia paling awal di Semenanjung Malaysia, termasuk paling signifikan, rangka manusia dari zaman batu era paleolitik, Perak Man.

Menurut Pengarah Bahagian Warisan Dunia, Jabatan Warisan Negara (JWN) Mohd Syahrin Abdullah, penjagaan dan perlindungan Lembah Lenggong untuk generasi akan datang penting sebagai bahan rujukan untuk mengetahui asal usul kerana ia berkaitan bukti kewujudan manusia terawal di negara ini dan antara yang tertua di dunia.

Beliau merujuk kepada rangka yang ditemui di Gua Gunung Runtuh, Bukit Kepala Gajah, Lembah Lenggong (Hulu Perak) yang berada dalam keadaan hampir sempurna dan tertua pernah ditemui di Malaysia malah di Asia Tenggara, dianggarkan pernah hidup kira-kira 10,000 hingga 11,000 tahun lepas.

Mohd Syahrin yang menyandang jawatan itu sejak tahun 2015 berkata, pelbagai usaha dilakukan bagi meyakinkan pihak UNESCO dalam aspek penjagaan dan melindungi Lembah Lenggong bermula dengan pengiktirafan beserta mekanisme dan pelan pengurusan.

Untuk rekod, Lembah Lenggong diiktiraf sebagai Tapak Warisan Dunia semasa mesyuarat World Heritage Committee sesi ke-36 yang berlangsung di St Petersburg, Rusia pada 30 Jun 2012.

“Kita ada pelan pengurusan dan alhamdulillah ia dapat meyakinkan mereka (UNESCO) untuk kita mendapat pengiktirafan ini,” katanya kepada Bernama sambil menyifatkan pengiktirafan itu sebagai langkah pemeliharaan awal kawasan tersebut.

USAHA KEKAL STATUS

Selain perlu memastikan status itu kekal berdasarkan dokumen rancangan pengurusan pemuliharaan (CMP) yang disediakan dan diwartakan di bawah Akta Perancangan Bandar dan Desa 1976, terdapat beberapa perkara tertakluk di bawah akta kendalian JWN.

“Kita wujudkan satu dokumen yang menjadi punca kuasa untuk menyediakan tapak. Daripada dokumen itulah kita laksanakan aspek pemantauan, kebenaran merancang dan lain-lain.

“Seterusnya, bagi tujuan pengekalan status, kita perlu mengambil langkah yang berkaitan perlindungan dan pemantauan tapak termasuk memastikan kesesuaian tapak untuk kunjungan pelawat.

“JWN memasang pagar di semua gua di kawasan Lembah Lenggong dan menyediakan pelantar kayu bagi tujuan mengelakkan berlaku kerosakan terhadap kawasan sekitar selain memberi kemudahan kepada pelancong,” katanya menambah, sebanyak RM25 juta dibelanjakan untuk tujuan pemeliharaan dan perlindungan Lembah Lenggong sejak mendapat pengiktirafan UNESCO.

Menurut Mohd Syahrin, kebanyakan kerja dilakukan di belakang tabir seperti mengukur tapak bagi menentukan sempadan kawasan, penyediaan dokumen CMP yang mengandungi pelan utama berkaitan pembangunan tapak dan produk pelancongan di sekitar kawasan itu untuk dijadikan nilai tambah serta pembangunan tanah mengikut fasa.

“Kesemua itu kerja di belakang tabir, orang tak nampak tetapi kita perlu perlu bergerak lebih ke hadapan. Kita usaha sehabis baik untuk jadikan Lembah Lenggong ini bersedia untuk menerima lebih ramai pelancong pada masa akan datang,” katanya.

Statistik kedatangan pelawat ke galeri sementara, Galeri Arkeologi Lembah Lenggong bagi tahun 2023 sehingga September lepas adalah seramai 20,840 orang.

ISTIMEWA LEMBAH LENGGONG

Menyifatkan Lembah Lenggong mempunyai keistimewaan tersendiri, Mohd Syahrin berkata, tempoh mendapatkan pengiktirafan bagi kawasan itu lebih singkat berbanding untuk Tapak Warisan Dunia UNESCO lain di negara ini sebagai contoh Bandaraya Melaka dan Georgetown, Pulau Pinang yang mengambil masa hampir 10 tahun.

“Usaha di Lembah Lenggong ini dimulakan pada tahun 2009 dan dalam tempoh tiga tahun, banyak perkara telah dilakukan termasuk menghantar dokumen dan sekurang-kurangnya setahun sebelum mendapat pengiktirafan perlu dihantar dosir atau dokumen pencalonan lengkap.

“Maklumat yang kita sediakan kita susun secara bersesuaian untuk digunakan bagi mendapat pengiktirafan UNESCO. Kriteria UNESCO ketat, ada 10 kriteria.

“Antaranya nilai keunggulan sejagat, jadi itu yang kita kena tengok kesesuaian dan buat dokumen bagi menyesuaikan keperluan dan kehendak UNESCO,” katanya.

Mengulas lanjut, Mohd Syahrin berkata, Lembah Lenggong terbahagi kepada dua iaitu tapak terbuka dan tapak gua yang perlu dipelihara, manakala kawasannya pula di bawah kategori kebudayaan yang bukan sekadar melibatkan nyanyian, tarian serta persembahan tetapi atas faktor terdapat campur tangan manusia.

Mengambil contoh ladang Teh Boh di Cameron Highlands, Pahang dan Institut Penyelidikan Perhutanan Malaysia (FRIM), beliau berkata, ia sebenarnya bukan tapak semula jadi tetapi tapak kebudayaan akibat daripada aktiviti manusia.

“Untuk tapak gua atau tapak arkeologi di Lembah Lenggong, manusia menjadikan gua di sana sebagai tempat tinggal, berlindung dan tempat pengebumian.

“Bagi tapak terbuka pula, ia sebenarnya tapak arkeologi di luar gua setelah penyelidik mengesan terdapat banyak alatan batu di Lembah Lenggong.

“Berdasarkan itu, kita dapat tahu bahawa populasi Lenggong ini besar. Tapak terbuka antaranya dibuktikan di Kota Tampan ini 75,000 tahun dahulu dan di Bukit Bunuh 1.83 juta tahun, ia bukti tertua di Malaysia dan antara tertua di dunia,” katanya menambah, tapak terbuka di Lembah Lenggong unik kerana kebanyakannya tidak terjejas dek bencana seperti tanah runtuh atau banjir.

Beliau pada masa sama berkata, Lembah Lenggong mempunyai antara urutan budaya terpanjang dalam satu kawasan dengan mempunyai tiga zaman iaitu paleolitik, neolitik dan zaman logam.

“Pentingnya itu untuk Malaysia dan peringkat dunia kerana apabila orang menghargai sesebuah kawasan maka banyak pelancong yang akan datang untuk melawat,” katanya menambah, pada 30 Julai lepas (2023), Kementerian Pelancongan, Seni dan Budaya (MOTAC) melalui JWN menyerahkan pengurusan Lembah Lenggong kepada kerajaan Perak dengan JWN masih sedia membantu dan memantau keadaan di kawasan itu.

DI BAWAH MAJLIS DAERAH LENGGONG

Sementara itu, Yang Dipertua Majlis Daerah Lenggong (MDL) Mohd Amzari Mohd Arzami berkata, pihaknya menguruskan Lembah Lenggong selepas mendapat amanah dan dana daripada kerajaan negeri, di samping kerjasama komuniti setempat turut membantu.

Lembah Lenggong yang juga diiktiraf sebagai kawasan Geopark iaitu Lenggong Geopark pada tahun 2021, adalah Geopark kedua di Perak selepas Kinta Geopark.

“MDL menerima amanat daripada kerajaan negeri untuk mengurus selia bermula tahun ini (2023) di beberapa kawasan tapak UNESCO.

“Terdapat lapan kawasan utama Tapak Warisan Dunia di Lenggong dengan empat diuruskan pihak JWN iaitu Bukit Bunuh, Kota Tampan, Bukit Jawa dan Galeri Arkeologi, manakala MDL menjaga kawasan Kompleks Gua Kajang, Gua Teluk Kelawar, Gua Harimau dan Gua Gunung Runtuh.

Menyentuh aspek promosi, beliau berkata, MDL menerima peruntukan daripada Kerajaan Negeri Perak, Kerajaan Persekutuan, peruntukan Ahli Parlimen Lenggong serta ADUN Kota Tampan.

Tidak terhad kepada tapak warisan dunia dan Geopark, MDL dan beberapa jabatan serta agensi lain turut menjaga dan menaik taraf kawasan pelancongan warisan lain di Lenggong seperti tapak pekan lama, kawasan budaya di Kampung Chepor, Kampung Luat dan lain-lain melalui peruntukan yang diterima.

Menurut Mohd Amzari, sejak MDL diberi tanggungjawab menjaga kawasan berkenaan yang berstatus Tapak Warisan Dunia UNESCO, pihaknya dan JWN bersetuju untuk menyelaraskan permohonan peruntukan untuk kawasan terbabit.

“Pertama ialah sekali sahaja, kedua adalah permohonan berterusan setiap tahun dan kita sedang usahakan bersama JWN untuk memohon terus kepada Kerajaan Persekutuan untuk diberi peruntukan sama seperti yang diberikan kepada Tapak Warisan Dunia UNESCO di Melaka dan Pulau Pinang pada Bajet 2023 tahun lepas.

“Kita dalam proses permohonan untuk perkara yang sama melalui Unit Perancang Ekonomi Negeri dan kerajaan negeri kepada pihak Kerajaan Persekutuan kalau boleh dapat RM20 juta ke RM30 juta untuk pembangunan infrastruktur asas di kawasan ini pada masa hadapan,” katanya.

KERJASAMA KOMUNITI

Meskipun usaha pemeliharaan dan pembangunan Lenggong boleh dilakukan dengan memohon peruntukan pihak berkaitan namun yang paling utama ialah mendidik komuniti setempat untuk sama-sama menjaga aset yang ada.

Mohd Amzari berkata, pihaknya banyak menekankan pendidikan serta melatih komuniti melalui program, kursus dan latihan tanpa memerlukan modal besar sebaliknya memanfaatkan peruntukan yang diterima daripada jabatan dan agensi terlibat.

Menurut beliau, fokus MDL kini ialah melatih jurupandu untuk membawa pelancong yang datang melawat ke kawasan sekitar agar mereka boleh menjana pendapatan dari Tapak Warisan Dunia UNESCO dan Geopark serta pada masa sama membantu MDL menguruskan kawasan berkenaan.

Komuniti setempat, kata beliau boleh menjadi ‘mata’ dan ‘telinga’ pihak majlis jika ada berlaku kerosakan harta benda.

“Contohnya di Kompleks Gua Kajang, komuniti mendaki Lenggong yang jaga sekarang ini bekerjasama dengan kami, dari segi memberi input apa yang perlu ditambah baik.

“Isu sampah, kebersihan dan keselamatan antara yang dibangkitkan dan kita MDL akan sediakan keperluan yang bersesuaian,” katanya.

PELBAGAI TARIKAN PELANCONGAN

Lembah Lenggong terbahagi kepada tiga tarikan iaitu Tapak Warisan Dunia UNESCO Lembah Lenggong, tapak-tapak di bawah Lenggong Geopark dan makanan serta budaya masyarakat di sini.

Mohd Amzari menjelaskan, apabila Galeri Arkeologi dan Galeri Geopark dibuka, pelancong boleh melawat ke lokasi berkenaan terlebih dahulu bagi mendapatkan gambaran lebih jelas mengenai kawasan menarik di Lenggong.

“Galeri Geopark akan dibuka penghujung tahun ini sebelum Tahun Melawat Perak 2024. Kita akan usahakan semua maklumat dalam fun map, terjemahkan dalam bentuk board dan letak di hujung galeri supaya pengunjung boleh tengok dan rujuk,” katanya.

Antara kawasan lain yang disifatkan sebagai lokasi ‘wajib pergi’ ialah Boat Trip Tasik Raban dan River Cruise di Sungai Perak.

“Pengunjung berpeluang menikmati pemandangan Tasik Raban dan Sungai Perak, kampung tradisional, singgah sangkar ikan dan kemudian singgah di kampung untuk minum petang, melihat budaya dan aktiviti orang kampung sekali gus membantu ekonomi penduduk setempat,” katanya.

Selain itu, Kompleks Bukit Kepala Gajah yang meliputi Gua Kelawar, Gua Harimau dan Gua Gunung Runtuh kawasan rangka Perak Man ditemui juga adalah antara lokasi tarikan pengunjung.

“Kawasan ini diduduki oleh orang zaman dulu. Ia bukan sahaja tapak warisan tetapi juga menjadi tarikan kepada mereka yang berminat untuk meneroka keindahan alam semula jadi, formasi batuan, flora dan fauna yang ada di kawasan Kompleks Bukit Kepala Gajah,” katanya menambah, pengunjung yang ingin masuk ke gua memerlukan kebenaran dan permit khas daripada MDL melalui jurupandu yang kini seramai 30 orang daripada komuniti tempatan.

Beliau pada masa sama menambah, MDL bekerjasama dengan semua penyedia penginapan bagi mengumpul data jumlah pengunjung pada tahun ini untuk membuat jangkaan bagi tahun seterusnya sekali gus membantu tujuan permohonan peruntukan.

MDL juga menyediakan portal virtual tour menerusi laman www.actsugi.com/lenggong-tourism supaya pengunjung dapat memilih lokasi pelancongan yang mereka minati serta semua tempat penginapan yang ada antaranya disediakan Aguilar Resort, Kuak Hill Resort dan Sumpitan Glamping. – Bernama


Satu keluarga Malaysia masih terperangkap di Sudan

BANGI, 12 Syawal 1444H, Rabu – Satu keluarga warga Malaysia dilaporkan masih terperangkap di Sudan dan usaha memindahkan mereka sedang dilakukan secepat mungkin.

Menteri Luar Negeri, Datuk Seri Dr Zambry Abd Kadir berkata, pihaknya memperoleh maklumat berkaitan keluarga tersebut yang terdiri daripada seorang ibu dan dua anaknya warga Malaysia bersama suami rakyat Sudan.

“Maklumat diterima melalui Facebook Messenger Kedutaan Malaysia di Sudan. Keluarga ini tidak pernah berdaftar dengan Kedutaan Besar Malaysia di Khartoum.

“Bagaimanapun, usaha membawa mereka keluar dari Sudan sedang diusahakan oleh Task Force Ops Sudan,” katanya dalam kenyataan, hari ini.

Ketika ini, keluarga tersebut sedang dalam perjalanan menuju ke Port Sudan dan dijangka tiba hari ini.

Kementerian juga memohon bantuan Kerajaan Arab Saudi serta Kedutaan Besar Pakistan di Sudan supaya keluarga tersebut dapat menaiki kapal untuk membawa mereka keluar dari Port Sudan ke Jeddah dalam masa terdekat.

“Insya-Allah kita sama-sama doakan usaha ini dipermudahkan dan mereka akan selamat tiba di tanah air nanti,” kata Zambry.

Selain keluarga berkenaan terdapat dua lagi rakyat Malaysia berada di Sudan iaitu Mejar Zazalina Ghazali dan Lt. Kdr. Naadifarin Che Kamaruddin kini sedang menyertai misi United Nations Interim Security Force for Abyei (UNISFA) di wilayah Abyei, Sudan.

Bagaimanapun kedua-duanya berada dalam keadaan selamat kerana setakat ini wilayah Abyei tidak terjejas teruk oleh pertempuran di Sudan.

Sebelum ini, 30 rakyat Malaysia di Sudan berjaya dibawa pulang ke tanah air menggunakan penerbangan Saudi Airlines pada 28 April lalu.


SPRM siasat pembabitan ahli politik dalam aktiviti judi ‘online’

BANGI, 28 Zulkaedah 1444H, Sabtu – Suruhanjaya Pencegahan Rasuah Malaysia (SPRM) mengesahkan sedang menjalankan siasatan berkaitan pendedahan aktiviti judi dalam talian dinaungi pemimpin politik.

Dalam kenyataan hari ini, SPRM memaklumkan siasatan itu dijalankan berdasarkan maklumat yang diterima, dan turut berkongsi perkara itu bersama pihak Polis Diraja Malaysia (PDRM).

Katanya, SPRM tidak akan berkompromi dengan mana-mana pihak yang terbabit dengan kegiatan rasuah serta salah guna kuasa hingga menyebabkan isu judi ini berlaku.

Terdahulu, Ketua Pesuruhjaya SPRM, Tan Sri Azam Baki mengesahkan pihaknya menerima laporan berkaitan dakwaan terdapat ‘naungan politik’ melindungi pengendali platform perjudian dalam talian di negara ini.

Beliau bagaimanapun menjelaskan tidak boleh menamakan mana-mana parti politik yang ditaja oleh syarikat judi, berikutan siasatan masih dijalankan.

“Saya tidak boleh nak katakan pembabitan mana-mana parti dan menamakan mereka. Cuma kita mengesahkan menyiasat dan sedang menyiasat.

“Ia berikutan, kita menerima laporan berhubung ada parti politik yang dibiayai atau ditaja oleh pihak judi,” katanya.

Kelmarin, ketika menjawab soalan Datuk R Ramanan (PH-Sungai Buloh) pada Waktu Pertanyaan Menteri di Dewan Rakyat, Menteri Dalam Negeri, Datuk Seri Saifuddin Nasution Ismail mengesahkan kegiatan perjudian dalam talian haram dinaungi pemimpin politik.

Saifuddin menjelaskan, hal demikian menjadi kekangan terbesar dihadapi Kementerian Dalam Negeri (KDN), PDRM dan kerajaan untuk membanteras kegiatan perjudian dalam talian daripada terus berleluasa.

Katanya, pihak yang menyediakan platform perjudian dalam talian itu boleh mengaut keuntungan sekitar RM200 juta seminggu.


Kazakhstan lanjutkan mandat presiden satu penggal kepada 7 tahun

ASTANA, 22 Safar 1444H, Ahad – Presiden Kazakhstan menandatangani undang-undang yang mengehadkan tempoh jawatan presiden, termasuk mengembalikan nama lama ibu kota negara Asia Tengah itu.

Presiden Kassym-Jomart Tokayev menandatangani rang undang-undang pada Sabtu, melanjutkan mandat presiden satu penggal kepada tujuh tahun – sebelum ini lima tahun – dan menghalang mana-mana presiden bertanding untuk penggal kedua jawatan tersebut.

Parlimen Kazakhstan sebulat suara menyokong pindaan itu dalam dua bacaan pada hari Jumaat.

Rang undang-undang itu juga mengembalikan nama ibu kota kepada Astana.

Nama itu ditukar kepada Nur-Sultan pada Mac 2019, sebagai penghormatan kepada Presiden Nursultan Nazarbayev.

Perubahan itu berkuat kuasa serta-merta, menurut dekri di laman web presiden.

Astana menjadi ibu negara Kazakhstan pada 1997 apabila Nazarbayev, yang memimpin negara itu selama tiga dekad di bawah Kesatuan Soviet dan selepas ia mencapai kemerdekaan pada 1991, memindahkannya ke sana dari Almaty.

Selepas beliau berundur pada 2019, penggantinya Tokayev memutuskan untuk menamakannya Nur-Sultan – sebagai penghormatan kepada Nazarbayev, yang mengekalkan pengaruh besar sebagai ketua parti pemerintah dan majlis keselamatan negara itu.

Tetapi Tokayev menyingkirkan Nazarbayev daripada jawatan tersebut selepas pergolakan maut pada Januari yang sebahagiannya bergantung pada rasa tidak puas hati dengan kuasa yang masih dipegang Nazarbayev, dan mengumumkan pembaharuan menyeluruh.

Sejak Tokayev mengambil alih jawatan presiden daripada Nazarbayev pada 2019, beliau secara beransur-ansur menjauhkan dirinya daripada lelaki yang memerintah negara kaya tenaga itu secara kuku besi.

Tokayev telah melancarkan pembaharuan dan menyeru ‘standard yang baharu untuk sistem politik secara adil dan terbuka’. – Agensi


Imigresen cadang polisi baharu untuk PLKS

BANGI, 24 Safar 1443H, Jumaat ¬– Jabatan Imigresen akan mencadangkan satu polisi baharu kepada kerajaan bagi pengeluaran dan pembaharuan Pas Lawatan Kerja Sementara (PLKS) pekerja asing iaitu majikan perlu mematuhi piawaian standard minimum penyediaan penginapan pekerja asing mengikut Akta 446.

Ketua Pengarahnya Datuk Khairul Dzaimee Daud berkata, cadangan berkenaan akan dibawa kepada Kementerian Dalam Negeri (KDN), Kementerian Sumber Manusia (KSM) serta Jabatan Tenaga Kerja (JTK) untuk penyediaan garis panduan dan prosedur operasi standard (SOP) bagi perbincangan.

“Berdasarkan polisi baharu ini, majikan perlu memenuhi Akta 446 (Akta Standard Minimum Perumahan, Penginapan dan Kemudahan Pekerja 1990) (Pindaan 2019) dengan cara mendapatkan sijil perakuan daripada JTK.

“…Dengan sijil perakuan ini barulah mereka (majikan) boleh dipertimbangkan untuk membawa masuk pekerja asing atau memperbaharui (PLKS) pekerja sedia ada,” katanya.

Beliau berkata cadangan itu disuarakan susulan masih terdapat banyak penempatan pekerja asing yang tidak mematuhi piawaian standard minimum Akta 446.

Khairul Dzaimee berkata sekiranya cadangan itu diterima dengan SOP dan garis panduan yang lengkap, beliau berharap ia dapat dikuatkuasakan pada tahun hadapan, terpakai kepada semua pekerja asing meliputi semua sektor.

“Pihak saya akan memperhalusi terlebih dahulu kertas cadangan dan membawanya ke peringkat lebih tinggi untuk dibincang dan mendapatkan persetujuan. Kita tidak boleh lagi benarkan majikan menyediakan kediaman yang tidak sesuai didiami oleh pekerja ini,” katanya.

Sementara itu, seramai 297 warga asing ditahan dalam serbuan yang dijalankan di kawasan penempatan warga asing itu bermula kira-kira 1 pagi tadi, terdiri daripada 94 lelaki dan 28 wanita warga Indonesia, 95 lelaki (Bangladesh), 66 (lelaki Myanmar), enam lelaki dan tujuh wanita (Vietnam) serta seorang lelaki Ghana.

Katanya operasi itu hasil aduan diterima daripada orang awam mengenai penempatan sesak warga asing di kawasan itu dilihat tidak mematuhi aspek kebersihan, ditempatkan dalam tujuh blok kontena dan ternyata mereka tidak mematuhi Akta 446 di bawah JTK yang boleh mencetus pembiakan aedes.

“Bagi kesalahan tidak mematuhi Akta 446 ini sahaja, majikan boleh dikenakan denda sebanyak RM50,000 bagi satu kesalahan dan kalau kita perhatikan, kawasan ini dikelilingi semak-samun, jalan masuk ialah tanah merah dan keadaannya adalah begitu kotor sekali,” katanya.

Khairul Dzaimee berkata kesemua warga asing yang ditahan disiasat di bawah Seksyen 6(1)(C) iaitu tidak tidak memiliki dokumen sah dan Seksyen 15(1)(C) tinggal melebihi masa.

Beliau berkata kesemua mereka akan ditempatkan di Depoh Tahanan Imigresen Semenyih dan akan menjalani saringan COVID-19 terlebih dahulu di Pusat Kesihatan Daerah Putrajaya dan Seremban. – Bernama


Gunung Merapi meletus lagi, 8 kampung terjejas

YOGYAKARTA, 19 Syaaban 1444H, Ahad – Gunung Merapi di Indonesia – salah satu gunung berapi paling aktif di dunia – meletus pada Sabtu, menyebabkan kampung berhampiran diselubungi asap dan abu panas.

Menurut Agensi Mitigasi Bencana Kebangsaan (BNPB) Indonesia, tiada laporan segera mengenai kematian.

Imej yang disiarkan di saluran media tempatan, Kompas TV menunjukkan rumah dan jalan di sebuah kampung berhampiran gunung berapi yang terletak di Pulau Jawa, dilitupi abu.

Balai Cerap Gunung Berapi Merapi menganggarkan awan abu mencapai 3,000 meter (9,600 kaki) di atas puncak.

Sekurang-kurangnya lapan kampung berhampiran terjejas oleh abu gunung berapi.

Susulan itu, pihak berkuasa mewujudkan zon larangan 7 kilometer dari kawah selepas letusan yang direkodkan pada 12.12 tengahari waktu tempatan.

“Bagi menjangka potensi bahaya daripada letusan Gunung Merapi, orang ramai dinasihatkan menghentikan sebarang aktiviti di kawasan berpotensi bahaya,” kata jurucakap agensi, Abdul Muhari dalam kenyataan pada Sabtu.

Muhari berkata, penduduk berhampiran juga perlu bersedia dengan sebarang kemungkinan daripada letusan serta menyedari potensi bahaya daripada aliran lumpur gunung berapi jika hujan turun.

Letusan besar terakhir gunung Merapi berlaku pada 2010 yang mengorbankan lebih 300 orang dan memaksa 280,000 penduduk berpindah. – Agensi


Hospital Kajang cipta sejarah laksana prosedur derma organ

BANGI, 8 Syawal 1443H, Isnin – Hospital Kajang mencipta rekod tersendiri apabila berjaya melaksanakan prosedur pendermaan organ buat kali pertama, semalam.

Ketua Pengarah Kesihatan, Tan Sri Dr Noor Hisham Abdullah berkata, prosedur berkenaan dijayakan hasil kerjasama daripada beberapa pihak termasuk Jabatan Anestesiologi & Unit Rawatan Rapi, Jabatan Perubatan, Jabatan Patologi, Jabatan Radiologi, Jabatan Kecemasan dan Unit Forensik Hospital Kajang serta pasukan pakar Urologi Hospital Kuala Lumpur.

“Kementerian Kesihatan Malaysia juga ingin merakamkan penghargaan kepada keluarga penderma atas tindakan murni ini.

“Pendermaan organ merupakan anugerah kehidupan yang sangat bernilai kerana ia bukan sahaja memberikan kualiti hidup yang lebih baik.

“Tetapi mampu menyelamatkan nyawa pesakit-pesakit yang mengalami kegagalan fungsi organ,” katanya menerusi perkongsian di Facebook, hari ini.

Beliau berkata, sehingga kini, lebih 4,600 pesakit di dalam senarai menunggu organ.

Malah sehingga kini, 2,624 pesakit menerima manfaat pembedahan transplantasi organ hasil pendermaan organ selepas kematian dan penderma hidup.

Katanya lagi, dalam usaha menyelaras dan melicinkan proses pendermaan organ unit perolehan organ telah ditubuhkan di hospital-hospital sebagai inisiatif mengukuhkan perkhidmatan tersebut.

Justeru, beliau menyeru semua pihak untuk terus menyokong program pendermaan organ bagi membantu pesakit-pesakit.

“Daftarlah sebagai pengikrar derma organ dan maklumkan hasrat kepada keluarga,” katanya.


Penyebar maklumat palsu dikategori sebagai pendusta

BANGI, 28 Rabiulakhir 1445H, Ahad – Mufti Wilayah Persekutuan hari ini mengingatkan umat Islam supaya sentiasa berhati-hati dalam menerima dan menyebarkan sesuatu maklumat, selagi belum dipastikan kesahihannya.

Datuk Dr Luqman Abdullah berkata, tanpa penelitian dan kajian sesuatu maklumat boleh menyebabkan terjadinya penyebaran berita palsu dan akan mendatangkan kemurkaan Allah SWT, selain dikategorikan sebagai pendusta.

Peringatan beliau itu merujuk sabda Rasulullah ﷺ yang diriwayatkan oleh Hafs bin Asim RA, cukuplah bagi seseorang itu dianggap pendusta apabila menceritakan semua yang dia telah dengar (tanpa tabayyun).

Dr Luqman menegaskan, penelitian dan kajian dalam keadaan tidak tergesa-gesa ketika menerima serta menyampai sesuatu maklumat adalah penting bagi memastikan kesahihan supaya terhindar daripada menerima dan menyebar maklumat palsu serta permusuhan antara manusia.

“Di samping itu, penyampaian maklumat mestilah bukan bertujuan untuk memecah belahkan dan membuka aib.

“Hal ini kerana, perbuatan-perbuatan tersebut merupakan satu perbuatan yang tercela, malahan akibat daripada perbuatan tersebut dosanya akan berterusan jika disebar oleh pihak yang lain,” katanya dalam kenyataan, hari ini.

Beliau berkata, bagi memastikan kebenaran dan kesahihan, penerimaan atau penyampaian sesuatu maklumat mestilah melalui beberapa proses supaya maklumat itu dapat diperhalusi serta diteliti.

Justeru, beberapa faktor yang patut diambil berat antaranya memastikan tidak berlaku salah faham dan kesalahan fakta yang boleh menyebabkan fitnah.

“Perlu berhati-hati di dalam menyampaikan sesuatu berita serta memastikan kesahihan dan kebenaran berita yang diterima atau yang akan disampaikan.

“Tidak terburu-buru dalam membuat kesimpulan sesuatu berita, menanamkan prasangka yang baik dan menjauhi su’u zhan (prasangka buruk) sesama manusia dan menjaga ukhwah serta tidak memutuskan hubungan silaturrahim di antara masyarakat,” katanya.


RM15 juta SMPC: Kenapa salur dana, bukan tanggungjawab kerajaan!

HEBOH isu peruntukan kerajaan melalui Kementerian Kewangan memberi sumbangan agak besar sebanyam RM15 juta kepada 63 sekolah persendirian Cina – dibawah kelolaan Dong Zong.

Keputusan ini boleh menyebabkan liabiliti kepada kerajaan dan memungkinkan pengurangan keyakinan rakyat terutamanya orang Melayu terhadap kerajaan apabila gagal melihat keutamaan sebenar.

1. Agak melucukan apabila antara justifikasi kelulusan sumbangan ini kerana sumber kewangan sekolah-sekolah pensendirian (bukan SKJC) terjejas kerana pandemik COVID-19 . Adakah ini tanggungjawab hakiki kerajaan buat sekolah-sekolah Persendirian seliaan Dong Zong iaitu sebuah entiti yang boleh dianggap antiintegrasi kebangsaan apabila kerap kali melawan arus dan menidakkan dasar-dasar kerajaan dalam pendidikan kebangsaan.

2. Cukup-cukuplah dengan tindakan “bagai menatang minyak yang penuh” buat Dong Zong sejak dulu lagi kerana “track record” mereka amatlah buruk dengan kerajaan walaupun kerajaan memberi pelbagai “keistimewaan”.

Selain peruntukan dana wang ringgit berjumlah besar saban tahun, kerajaan juga telah memberi peluang kepada pelajar-pelajar lepasan UEC untuk kemasukan ke IPG, misalnya walaupun UEC jelas bukanlah aspirasi kerajaan dan silibus mereka terbukti seringkali menyeleweng fakta(seperti penyelewengan fakta di Buku Teks Sejarah UEC).

Tindakan-tindakan populis sebegini bukannya dapat “menjinak” Dong Zong untuk berintegrasi dengan Dasar Pendidikan Kebangsaan tetapi membuatkan mereka lebih angkuh dan kuat untuk menolak usaha dan idea-idea kerajaan pada masa hadapan. Sejarah telah membuktikan, maka tidak sedikitpun menjadi kehairanan jika ianya berulang “skrip” yang sama.

3. Alangkah baiknya jika kerajaan menyalurkan RM15 juta tersebut kepada sekolah-sekolah tahfiz dan pondok yang sememangnya kebanyakannya serba kedaifan serba kekurangan dari segi sumber kewangan dan juga infrastruktur yang sangat uzur. Jauh beza bagai “langit dan bumi” jika dibandingkan dengan bangunan-bangunan Sekolah-Sekolah Persendirian Cina yang moden, berkonkrit dengan kelengkapan bilik darjah ber “air-cond”.

Sekolah-sekolah Tahfiz dan Pondok banyak terpaksa memohon sumbangan orang ramai untuk terus “bernyawa” dan banyak yang terpaksa tutup operasinya kerana terpaksa menanggung tunggakan bil utiliti yang beribu ringgit yang biasanya disebab ramai ibu bapa pelajar tak mampu membayar yuran anaknya, tambahan pula di kala waktu pandemik yang menyebabkan kebanyakan ibu bapa hilang punca pendapatan.

Secara umumnya majoriti ibu bapa pelajar sekolah-sekolah Tahfiz dan Pondok ini berlatar belakangkan golongan B40 dan M40 manakala ibu bapa sekolah-sekolah pensendirian kelolaan Dong Zong ini kebanyakannya datang dari golongan T20. Jadi dimana keadilannya? Adil itu adalah bermaksud meletakkan sesuatu di tempat yang betul.

Amatlah tidak wajar sumbangan wang ringgit yang agak besar ini kepada entiti yang bukan menjadi keutamaan dan tanggungjawab kerajaan. Tidak cukup dengan sumbangan khas kepada Sekolah Persendirian Cina kelolaan Dong Zong oleh kerajaan-kerajaan negeri seperti kerajaan Kedah, Perak dan Johor (melalui Yayasan Sultanah Fatimah) sepanjang musim pendemik yang dalam perkiraan saya sudah bernilai jutaan ringgit. Adakah belum cukup?

4. Diharapkan dengan wujudnya isu ini membuatkan pihak kerajaan terutamanya Kementerian Pendidikan memfokuskan kembali kepada institusi yang menjadi tanggungjawab kerajaan terutamanya membaikpulih dengan lebih proaktif sekolah-sekolah kerajaan yang daif dan yang memerlukan perhatian kerajaan terutamanya di wilayah Sabah dan Sarawak.

Selain itu juga, diharapkan juga kerajaan kembali ambil cakna berkenaan “progress” Dasar Pendidikan Tahfiz Negara (DPTN) hasil ilham mantan Perdana Menteri ke -6 iaitu Datuk Seri Najib Razak pada tahun 2016. Apakah perkembangan DPTN ini? Adakah sudah berjaya membantu institusi pengajian tahfiz ini dengan secara “sustainable”? Adakah sudah berjaya membantu institusi tahfiz berdaftar dengan secara proaktif dari segi infrastrukturnya dan sistem kurikulum yang baik.

Wujudkah kelulusan peruntukan khas kerajaan kepada sekolah tahfiz yang tidak berdaftar sepanjang musim pendemik terutamanya dalam tahun 2021 ini? Jika tidak, ini boleh dianggap sebagai suatu amalan “double standard”.

Jika sekolah persendirian Cina yang jelas bukan kelolaan kementerian pun kerajaan mampu memberi sejumlah peruntukan dana kerajaan yang cukup besar kenapa tidak buat sekolah-sekolah tahfiz yang jauh tidak bernasib baik ini?

5. Nasihat saya kepada rakan-rakan dalam MCA, janganlah asyik bertindak seolah-olah sebagai “orang dalam” dan “jurucakap” Dong Zong dalam kerajaan. Kalau benar ingin membantu kaum Cina, bantulah golongan B40 Cina yang sepatutnya dibantu di musim pendemik dengan pelan yang lebih strategik.

Jika ingin membantu pendidikan orang Cina, buatlah tindakan yang dapat menyebabkan pihak Dong Zong berintegrasi dan bersedia mengimplementasikan semua Dasar Pendidikan Kebangsaan serta sentiasa bernada yang sama dengan aspirasi kerajaan.

Sepatutnya hanya fokus dengan Sekolah Jenis Kebangsaan yang agak raikan Dasar Pendidikan Kebangsaan. Janganlah asyik menjadi “jurucakap” yang membenarkan segala tindak tanduk “melawan arus” oleh pihak Dong Zong seperti bantahan tulisan jawi dalam buku teks SKJC dan sebagainya. Kalau dari segi bantuan kewangan rasanya sudah berjuta2 peruntukan kerajaan yang disalurkan kepada sekolah-sekolah Cina saban tahun.

Jadi adakah hanya dengan tindakan seperti Pro-Dong Zong yang menjadi lubuk undi dari kaum Cina buat MCA? Saya melihatnya suatu kegagalan setelah sekian lama undi kaum Cina buat MCA semakin menurun walaupun bertahun-tahun bertindak mesra Dong Zong malah 2 kerusi Parlimen milik MCA hari ini pun hanya datang dari kerusi majoriti pengundi Melayu.

Sepatutnya juga UMNO, MIC dan MCA sebagai parti teras sejak merdeka mewakili 3 kaum utama di negara memfokuskan untuk membuat tindakan yang mampu mewujudkan semua pelajar tanpa mengira kaum dalam satu bumbung di peringkat sekolah agar impian negara bangsa yang sebenar tanpa sebarang skeptikal dalam kalangan rakyat akan tercapai setelah sekian lama kita merdeka.

Muhammad Burhan Syakirin
Mahasiswa UPSI
Ahli Isma cawangan Dungun


18 penunjuk perasaan di Myanmar maut ditembak

YANGON, 17 Rejab 1442H, Isnin – Sekurang-kurangnya 18 orang terbunuh semalam, selepas pihak berkuasa Myanmar melepaskan tembakan ke arah penunjuk perasaan bagi meleraikan protes membantah rampasan kuasa tentera.

Anggota penyelamat memberitahu AFP bahawa tiga penunjuk perasaan ditembak mati di bandar Dawei, selatan Myanmar manakala dua lagi – remaja – maut di pekan Bago.

Seorang Ahli Parlimen kerajaaan awam dalam catatan di Facebook berkata, penunjuk perasaan keenam maut di Yangon.

Foto di media sosial menunjukkan beberapa orang yang cedera di Yangon diangkat oleh penunjuk perasaan yang lain, meninggalkan kesan darah permukaan jalan.

Seorang doktor yang enggan dikenali berkata, seorang lelaki meninggal dunia selepas tiba di hospital dengan peluru di dada.

Keadaan di Myanmar tegang sejak tentera merampas kuasa dan menahan pemimpin kerajaan dipilih, Aung San Suu Kyi dan sebahagian besar kepemimpinan partinya pada 1 Februari atas tuduhan menipu undi ketika 8 November.

Rampasan kuasa – yang menghentikan langkah tentatif menuju demokrasi setelah hampir 50 tahun pemerintahan tentera – telah menarik ratusan ribu orang ke jalanan di bandar seluruh negara dan kecaman negara-negara Barat. – Agensi


8 lelaki ditahan memandu di bawah pengaruh alkohol

KUALA LUMPUR, 16 Safar 1442H, Ahad – Lapan lelaki ditahan selepas disyaki memandu di bawah pengaruh alkohol melebihi had ditetapkan dalam Op Mabuk di beberapa buah lokasi di Petaling Jaya, yang berakhir awal pagi tadi.

Ketua Polis Daerah Petaling Jaya ACP Nik Ezanee Mohd Faisal berkata, kesemua suspek ditahan berumur antara 23 hingga 57 tahun dalam operasi yang bermula Jumaat lepas.

“Polis turut mengeluarkan 54 saman terhadap pengguna jalan raya atas pelbagai kesalahan lalu lintas dalam operasi itu, dan 22 daripadanya atas kesalahan memandu atau menunggang tanpa lesen.

“Mereka yang disaman atas kesalahan memandu atau menunggang tanpa lesen diminta hadir ke mahkamah mengikut tarikh perbicaraan yang ditetapkan,” katanya dalam satu kenyataan hari ini.

Nik Ezanee berkata, seramai 828 pengguna jalan raya dan 72 kenderaan diperiksa dalam operasi yang bermula jam 11 malam hingga 3 pagi, setiap hari. -Bernama


Mahkamah Tinggi keluarkan sapina kepada doktor pakar, jelaskan kesihatan Zahid

KUALA LUMPUR, 15 Muharram 1443H, Selasa – Mahkamah Tinggi di sini hari ini membuat keputusan menyapina seorang doktor pakar daripada sebuah hospital swasta untuk menjelaskan di mahkamah keadaan kesihatan bekas Timbalan Perdana Menteri, Datuk Seri Dr Ahmad Zahid Hamidi kerana tertuduh tidak hadir dalam pendengaran kes rasuahnya hari ini.

Hakim Datuk Collin Lawrence Sequerah membuat keputusan sapina akan dikeluarkan kepada Dr Mohd Shahir Anuar daripada Hospital Pakar Avisena di Shah Alam untuk menjelaskan prosedur yang akan dilakukan ke atas Ahmad Zahid juga tempoh yang diperlukan bagi tertuduh pulih sepenuhnya.

“Mahkamah tidak boleh membenarkan lagi sebarang penangguhan. Mahkamah akan memanggil doktor berkenaan untuk menjelaskan keadaan kesihatan tertuduh dan prosedur yang akan dilakukan ke atasnya,” kata beliau.

Sequerah berkata, beliau mahukan tertuduh berada di mahkamah untuk pendengaran bagi mengelakkan keadaan yang mengakibatkan perbicaraan silap dan juga mengarahkan doktor berkenaan hadir ke mahkamah untuk menjelaskan keadaan kesihatan Ahmad Zahid jam 3.30 petang esok.

“Kami tidak boleh lagi membenarkan sebarang penangguhan kerana tarikh lepas yang ditetapkan disebabkan kebimbangan terhadap COVID-19, kontak rapat peguam dan itu telah mengambil sebahagian besar daripada masa kami.

“Saya sudah bersedia untuk memulakan pendengaran hari ini tetapi malangnya tertuduh perlu menjalani satu prosedur…mungkin kami boleh mendengar sendiri daripada doktor berkenaan,” kata Sequerah.

Mahkamah sepatutnya mendengar hujahan di akhir kes pendakwaan daripada kedua-dua pihak hari ini.

Terdahulu, peguam Ahmad Zahid, Hamidi Mohd Noh memaklumkan kepada Sequerah bahawa beliau telah menghubungi doktor berkenaan dan diberitahu pengamal perubatan itu tidak dapat hadir ke mahkamah hari ini.

Timbalan Pendakwa Raya Datuk Raja Rozela Raja Toran mengesahkan beliau telah menerima surat daripada pihak pembelaan mengenai ketidakhadiran tertuduh.

“Kebimbangan utama kami ialah tertuduh tidak hadir dan surat itu tidak menyatakan bahawa tertuduh setuju supaya kes itu diteruskan tanpa kehadirannya.

“Itu adalah faktor penting untuk difikirkan kerana kami tidak mahu mahkamah dilihat sebagai menafikan haknya untuk didengar di mahkamah,” katanya.

Mahkamah kemudiannya menetapkan 6 September ini untuk hujahan di akhir kes pendakwaan.

Pada 19 Mac lepas, pihak pendakwaan mengakhiri kes itu dengan memanggil 99 saksi untuk memberi keterangan.

Ahmad Zahid, 68, berhadapan 47 pertuduhan – 12 pertuduhan pecah amanah, lapan mengenai rasuah dan 27 pengubahan wang haram – melibatkan puluhan juta ringgit milik Yayasan Akalbudi. – Bernama


100,000 keluarga di Gaza terima bantuan dari Qatar

GAZA, 26 Safar 1444H, Khamis – Qatar menyalurkan bantuan kewangan kepada 100,000 keluarga Palestin di Semenanjung Gaza yang hidup tertekan akibat penindasan berterusan rejim pengganas Israel.

Orang ramai mula berhimpun di beberapa tempat pengedaran bantuan yang membolehkan setiap keluarga menerima geran bernilai AS$100 bagi bulan ini.

Ketua Jawatankuasa Qatar bagi pembinaan semula Gaza, Mohamed al-Emadi berkata, kira-kira 100,000 keluarga Palestin di seluruh Gaza akan menerima bantuan kewangan berkenaan.

Jawatankuasa itu telah melaksanakan pelbagai program penting bagi meringankan beban penduduk di Gaza termasuk menyediakan bantuan kewangan sejak 2018.

Zionis bagaimanapun terpaksa membenarkan Qatar menyalurkan bantuan kepada penduduk Palestin sebagai sebahagian perjanjian tidak rasmi antara Pertubuhan Bangsa-Bangsa Bersatu (PBB) dan Pergerakan Hamas.

Sementara itu, PBB berkata, sehingga kini kira-kira 80 peratus populasi Gaza bergantung sepenuhnya dengan bantuan kemanusiaan. – Agensi


Hamas beri amaran kepada Israel jangan serang Hospital Al-Quds

GAZA, 15 Rabiulakhir 1445H, Isnin – Gerakan Perjuangan Islam Palestin (Hamas) memberi amaran kepada rejim penjajah Israel supaya tidak melakukan pembantaian baharu di Hospital Al-Quds di Semenanjung Gaza.

Ahli Biro Politik Hamas, Izzat Al-Rishq berkata, permintaan rejim penjajah bagi mengosongkan Hospital Al-Quds dengan kadar segera, mengebom bangunan sekelilingnya serta mengancam untuk mengebom Pusat Kebudayaan Ortodoks dan Sekolah Rom Kristian adalah langkah permulaan mereka berniat membunuh pesakit dan mangsa perang.

Katanya, kira-kira 14,000 rakyat Palestin berlindung di hospital itu sementara 1,500 yang lain berlindung di pusat kebudayaan dan sekolah tersebut.

“Sebelum berlaku pembantaian berterusan ini kami menyeru negara dan badan antarabangsa bertindak segera bagi melindungi hospital-hospital yang berperanan menyelamatkan nyawa lebih dua juta rakyat Palestin.

“Kami juga menggesa supaya melindungi masjid-masjid, gereja-gereja, infrastruktur kami sebagai hormat agama samawi dan selaras dengan adat resam dan undang-undang antarabangsa,” katanya dalam satu kenyataan.

Izzat menegaskan bahawa dunia memikul tanggungjawab menghentikan serangan kepada kanak-kanak dan orang awam.

Sebelum ini, media antarabangsa melaporkan, tentera Israel membedil kawasan berhampiran Hospital Al-Quds di utara Semenanjung Gaza selepas rejim Zionis mengeluarkan amaran untuk segera mengosongkan bangunan itu.

Pasukan Pertahanan Israel (IDF) mendakwa, bahawa hospital itu digunakan sebagai pusat arahan tentera oleh pejuang Hamas.

Bulan Sabit Merah Palestin (PRCS) menafikan sekeras-kerasnya tuduhan tidak berasas itu dan menegaskan bahawa Hospital Al-Quds menempatkan pesakit serta petugas kesihatan.


Ferdinand Marcos Jr menang besar Pilihan Raya Presiden

MANILA, 9 Syawal 1443H, Selasa – Ferdinand Marcos Jr memperoleh kemenangan besar dalam Pilihan raya Presiden, sekali gus mengembalikan tampuk kuasa selepas hampir tiga dekad menjalani kehidupan dalam buangan di Amerika Syarikat (AS).

Berdasarkan keputusan tidak rasmi Suruhanjaya Pilihan Raya (COMELEC) Filipina, Marcos Jr yang dikenali Bongbong memperoleh 29.9 juta undi, lebih dua kali ganda berbanding Naib Presiden Filipina, Leni Robredo, dengan 93.8 peratus undi sudah selesai dikira.

Keputusan rasmi dijangka diumumkan hujung bulan ini.

Marcos Jr yang membesar di Istana Presiden pernah bercita-cita menjadi angkasawan sebelum mengikut langkah bapa terlibat dalam politik.

Sebelum ini beliau pernah berkhidmat sebagai gabenor, anggota kongres dan senator, manakala kakaknya, Imee, kini menggalas tugas sebagai senator.

Manakala ibunya, Imelda, pernah menjadi anggota kongres selama empat penggal, selain anaknya, Ferdinand Alexander dijangka menang kerusi kongres.

Marcos Jr bagaimanapun, tidak memaklumkan sebarang platform dasar ketika berkempen, sebaliknya hanya menyampaikan mesej penyatuan yang ringkas.

Bagi tempoh enam tahun sebagai Presiden Filipina, beliau dijangka meneruskan dasar Rodrigo Duterte, iaitu pendekatan keras tanpa belas kasihan menjadikannya popular serta membantunya mengekalkan kuasa pemerintahan.

Kira-kira 65 juta warga Filipina layak untuk keluar mengundi bagi memilih presiden, naib presiden, kerusi legislatif dan ribuan jawatan tempatan merangkumi gabenor sehinggalah datuk bandar dan ahli majlis perbandaran. – Agensi


Rejim Zionis tembak mati remaja Palestin di kepala

RAMALLAH, 17 Jamadilawal 1444H, Isnin – Pertumpahan darah terus berlaku, terkini hospital Palestin mengesahkan askar pengganas Israel membunuh seorang remaja perempuan ketika operasi tentera di Tebing Barat yang diduduki, pagi tadi.

Hospital Kerajaan Khalil Suleiman di bandar utara Jenin berkata, Jana Zakaran, 16, ditembak di kepala dan disahkan meninggal dunia.

Agensi berita rasmi Palestin melaporkan bahawa Jana berada di atas bumbung rumahnya dan ditemui mati selepas tentera Israel berundur dari Jenin.

Tentera Israel berkata, pihaknya menyedari kematian remaja itu dan siasatan sedang dijalankan.

Katanya, tentera memasuki bandar itu dan menangkap tiga warga Palestin yang dikehendaki kerana disyaki melakukan serangan terhadap warga Israel.

Pertempuran dan tembakan tercetus antara askar dan ketiga-tiga warga Palestin itu, katanya.

Kira-kira 150 rakyat Palestin terbunuh dalam pertempuran Israel-Palestin di Tebing Barat dan timur Baitulmaqdis tahun ini, menjadikannya tahun paling banyak terbunuh sejak 2006.

Tentera Israel mendakwa, kebanyakan rakyat Palestin yang terbunuh adalah ahli kumpulan pejuang.

Bagaimanapun, kumpulan pemuda yang membaling batu bagi membantah pencerobohan tentera Israel dan individu lain yang tidak terbabit dalam konfrontasi juga telah terbunuh.

Tentera mendakwa, serbuan itu bertujuan untuk memusnahkan rangkaian pejuang dan menggagalkan serangan masa depan, bagaimanapun rakyat Palestin berkata, mereka mengukuhkan pendudukan terbuka Israel yang kini memasuki tahun ke-56.

Menurut statistik Israel, sekurang-kurangnya 31 orang maut dalam serangan Arab di Israel dan Tebing Barat yang diduduki tahun ini. – Agensi


Pakai semula pelitup muka selepas makan: KJ

KUALA LUMPUR, 15 Rabiulawal 1443H, Jumaat – Menteri Kesihatan, Khairy Jamaluddin Abu Bakar mengingatkan orang ramai supaya mengenakan semula pelitup muka sejurus selesai makan di restoran.

Beliau berkata, pihak Kementerian Kesihatan (KKM) Putrajaya mendapati ramai yang meneruskan percakapan tanpa memakai semula pelitup muka seusai makan.

“Peringatan mesra ketika anda dine in, tolong pakai semula pelitup muka selepas anda selesai makan.

“@KKMPutrajaya dapati terlalu banyak contoh orang ramai buka pelitup muka mereka ketika bercakap.

“Bila dah habis makan dan mahu sembang pasca makan, pakai semula pelitup muka. #ReopeningSafely,” ciapnya di laman Twitter, hari ini.

Terdahulu, Khairy turut mengingatkan warga emas untuk mengelakkan kawasan yang sesak dan sentiasa berhati-hati.

“Untuk mengatasi kenaikan indikator utama kemasukan ke hospital, @KKMPutrajaya ingin menasihati warga emas untuk mengelakkan kawasan yang sesak dan berhati-hati ketika menghadiri majlis sosial yang melibatkan penanggalan pelitup muka, misalnya makan di kedai,” katanya.


COVID-19 rancak permintaan getah asli tempatan

BANGI, 22 Muharram 1442H, Khamis – Jumlah permintaan getah dan peratusan bekalan dari Malaysia yang tinggi patut menjadi khabar gembira kepada para penoreh di negara ini.

Ahli Dewan Negara, Senator Idris Ahmad berkata, disebabkan wabak COVID-19, permintaan terhadap sarung tangan getah di seluruh dunia meningkat dan dijangka mencapai sehingga 330 bilion unit pada tahun ini.

Katanya, daripada jumlah itu, 67 peratus dibekalkan oleh Malaysia.

“Tambahan pula, nilai eksport sarung tangan getah juga meningkat pada kadar 50.1 peratus dengan nilai RM15.06 bilion bagi tempoh Januari sehingga Julai tahun 2020 berbanding RM10.03 bilion bagi tempoh yang sama pada tahun lepas.

“Justeru, saya berharap nilai permintaan getah yang tinggi ketika ini akan memanfaatkan para penoreh getah di Malaysia seperti di Baling, Sik, Grik dan Jeli,” katanya dalam satu kenyataan, hari ini.

Pada masa sama, beliau menyambut baik usaha kerajaan memastikan kilang-kilang pemprosesan sarung tangan getah di Malaysia terus menggunakan sumber tempatan berbanding getah sintetik di dalam pembuatan produk.

Berdasarkan data dari Jabatan Perangkaan Malaysia (DOSM), jumlah sarung tangan getah yang dihasilkan di dalam negara dengan menggunakan getah asli adalah 60 peratus daripada jumlah keluaran.

Manakala 40 peratus lagi menggunakan getah sintetik.


UAE bina hospital lapangan di Afghanistan, bantu mangsa gempa bumi

KABUL, 4 Zulhijjah 1443H, Isnin – Sebuah hospital lapangan seluas 1,000 meter persegi mula dibangunkan di Afghanistan.

Hospital yang diwujudkan oleh Emeriah Arab Bersatu (UAE) adalah sebahagian pakej bantuan kepada penduduk Afghanistan sejak tragedi gempa bumi melanda bulan lalu.

Hospital berkenaan akan memuatkan 75 katil, 20 silinder oksigen serta dua dewan bedah yang boleh menyediakan bantuan kritikal bagi mereka yang cedera dan memerlukan rawatan kecemasan, lapor agensi berita WAM.

Duta besar UAE ke Afghanistan, Eisa Aldhaheri berkata,cadangan untuk menubuhkan hospital lapangan adalah sebahagian daripada usaha UAE bertindak balas terhadap cabaran selain menyediakan perubatan segera.

Ia termasuk dikhususkan bagi memberi rawatan kepada mereka yang terkesan dengan kejadian gempa bumi.

Beberapa bantuan kemanusiaan telah dihantar ke Afghanistan daripada UAE selepas Presiden Sheikh Mohamed mengarahkan bantuan tambahan disalurkan segera terutama selepas kejadian gempa bumi.

Dalam tragedi berkenaan, kira-kira 1,150 terkorban menurut jumlah rasmi manakala lebih 2,000 yang lain dilaporkan cedera.

Lebih memilukan kira-kira 10,000 rumah musnah sepenuhnya dalam tragedi berkenaan.

Sehingga kini, ribuan penduduk masih memerlukan bantuan perubatan dan penjagaan selanjutnya – Agensi


Ketua menteri setuju kerajaan Sabah dikenali sebagai GRS-BN

TUARAN, 24 Syaaban 1443H, Ahad –Kerajaan Negeri Sabah kini dikenali sebagai Gabungan Rakyat Sabah (GRS)-Barisan Nasional (BN), kata Ketua Menteri, Datuk Hajiji Noor.

Hajiji berkata, beliau bersetuju dengan cadangan Pengerusi BN Sabah, Datuk Seri Bung Moktar Radin baru-baru ini untuk merujuk kerajaan Sabah sebagai GRS-BN susulan kerjasama kedua-dua gabungan parti itu pada Pilihan Raya Negeri (PRN) Sabah ke-16 pada September 2020.

“Walaupun BN dalam satu gabungan lain dan tidak dalam GRS, tetapi kerajaan negeri yang ada pada hari ini ialah GRS dan BN juga. Ini sudah dipersetujui, sebelum pilihan raya (negeri) pun kita ada kerjasama dengan BN.

“Apabila kita menang keputusan pilihan raya, kita sama-sama bentuk kerajaan negeri dengan BN. Jadi, cadangan itu memang bagus tetapi kadang-kadang kita panggil GRS, tetapi mulai sekarang, kita panggil (kerajaan) GRS-BN,” katanya kepada pemberita di sini, hari ini.

Hajiji berkata demikian ketika diminta mengulas cadangan Bung Moktar yang juga Timbalan Ketua Menteri yang ingin kerajaan Sabah dikenali sebagai GRS-BN memandangkan parti itu merupakan sebahagian daripada kerajaan ditubuhkan pada PRN Sabah yang lepas.

Terdahulu, Hajiji mengadakan lawatan kerja ke Tamparuli yang antara lain menyaksikan persembahan kebudayaan dan mural di Jambatan Tamparuli, merasmikan pusat pelancongan dan aktiviti pendakian Bukit Perahu serta majlis pecah tanah Mahkamah Anak Negeri Tamparuli. – Bernama


Kaji semula rancangan tebatan banjir secara holistik

1. RAMAI tertanya-tanya kenapa kejadian banjir yang sama berulang-ulang saban tahun di Malaysia tanpa sebarang solusi yang berkesan dilakukan oleh pihak kerajaan.

2. Sebenarnya bukanlah tidak ada langsung, pelbagai Rancangan Tebatan Banjir (RTB) telah dilaksanakan di negara kita contohnya terdapat 91 projek di bawah Rancangan Malaysia Ke-11 (RMK11).

3. Yang terbaharu RM9.19 billion telah diluluskan dalam Rancangan Malaysia Ke-12 (RMK12) bagi mengatasi masalah banjir di seluruh negara.

4. Terowong SMART yang merupakan antara teknologi terkini dunia contohnya telah beroperasi sebanyak 445 kali sejak 2007 dan berjaya mengelakkan kerugian banjir sebanyak RM1.4 billion.

5. Namun kita tidak dapat nafikan pembangunan infrastruktur banjir di negeri-negeri pantai timur masih amat kurang berkesan dan ketinggalan jauh. Seolah ada negeri-negeri yang dianak-tirikan kerajaan Persekutuan.

6. Saya menyarankan program Rancangan Tebatan Banjir (RTB) negara kali ini dinilai semula secara holistik keberkesanan dan impaknya dalam mengelakkan banjir besar yang meragut nyawa dan menyebabkan kerosakan harta benda yang teruk di seluruh negara.

7. Kajian teknikal ini perlu diselarikan dengan analisa ‘big data’ berkaitan meteorologi menggunakan teknologi digital yang terkini.

8. Selain itu semua pembangunan infrastuktur bandar juga harus dilakukan secara teliti termasuk mewajibkan kajian sistem perparitan dan aliran air bagi mengelakkan kejadian banjir kilat yang berulang kali.

9. Pelbagai teknologi terkini dunia yang telah terbukti berkesan juga harus diguna pakai seperti konsep ‘sponge city’ di China, ‘cross wave system’ di Jepun dan ‘flood barriers’ di UK.

10. Semoga kita belajar sesuatu dari kejadian banjir besar yang telah melanda negara pada tahun 1971 dan 2021 kali ini

Ir Ts Lukman Al Hakim
Setiausaha Agung BERJASA